strollegezh tiriadel Bro-Frañs\nGilles Simeoni (ar C'huzul seveniñ)\n334 938 ann. (2017)\n41° 55′ 08″ Norzh\n8° 43′ 57″ Reter / 41.9188, 8.7324\nKorsika (Corsica e korseg, Corse e galleg) a zo un enezenn veneziek hag ur vroad er Mor Kreizdouar, e-tal kreiz Italia. Un departamant gall eo bet, ur strollegezh tiriadel nemeti eus Frañs eo bremañ, enni daou zepartamant: Korsika-Uhel (2B) en hanternoz, ha Korsika-ar-Su (2A) er c'hreisteiz.\nTro-dro 350 000 annezad a zo. Aiacciu er Mervent eo pennlec'h an enez, ha Bastia er Biz ar gêr vrasañ. Div yezh a vez komzet eno : galleg ha korseg.\n5.1 Ar yezh\n5.2 Ar skrivagnerien\nE-barzh Republik Genova eo bet e-pad pevar c'hantved, eus 1284 betek 1755. Ar stad demokratel gentañ en Europa e voe Korsika, gant ur Vonreizh (da gentañ e 1735 ha da eil e 1755). Goude emgann Ponte Nuovu, d’an 8 a viz Mae 1769, ma voe pilet arme Pasquale Paoli gant ar C'hallaoued kalz niverusoc’h, e voe staget Korsika ouzh Bro-C'hall. Ar memes bloaz e voe ganet Napoleone Buonaparte.\nDiwan a reas al luskad broadelour er bloavezhioù 1920, o c'houlenn emrenerezh, ha treiñ a reas ul lodenn vras anezhañ d'an irredentouriezh er bloavezhioù 1930.\nE miz Du 1942 e voe gouzalc'het Korsika gant an nerzhioù armet italian hag alaman da heul aloubadeg Norzhafrika gant ar Gevredidi. Dieubet e voe an enezenn e miz Gwengolo 1943 gant ar Rezistañs. Staliet e voe 17 tachenn kirri-nij eno gant ar Stadunaniz evit tagañ ouzh Italia gouzalc'het gant Alamagn.\nAozet e voe gant ar c'haolourien un emsavadeg faos e Korsika e miz Mae 1958 evit ma kemerfe Charles De Gaulle ar galloud e Frañs. Gounezet en deus an emsav korsat un emrenerezh bennak.\nKartenn eus Korsika\nPevarvet enezenn vrasañ ar Mor Kreizdouar eo, goude Sikilia, Kiprenez ha Sardigna. 184 km a zo etre he foent norzh hag e foent su. E 12 km eus Sardigna emañ er su ha 160 km eus Genova e Liguria er norzh. E 83 km eus Livorno e Toskana emañ er biz hag e 180 km eus Nisa emañ er gwalarn. E-barzh ar rannvro douaroniel italian emañ Korsika war ur mikroblakenn gevandir gant Sardigna.\nEnezenn veneziekañ ar mor Kreizdouar eo Korsika. Monte Cinto eo he menez uhelañ (2706m). Koadek awalac'h eo ivez peogwir eo goloet 20% eus an tiriad gant ar c'hoadeier. Tornaodoù uhel zo war an aodoù kreisteiz, da skouer e Bunifaziu.\nBrosezat eo ar pokerig-Korsika (Sitta whiteheadi) eno.\nMont a reas Korsika d'ober un departamant gall etre 1790 ha 1793 hag etre 1811 ha 1976. Ur « strollegezh dibar he statud » eo deuet da vezañ abaoe 2018, gant lezenn 2015 an adreizh tiriadel. Ar C'huzul seveniñ hag ar Vodadenn diriadel eo daou organ politikel an enezenn.\nAiacciu eo pennlec'h an enez. Eno emañ prefeti departamant Korsika ar Su ivez. Met Corti, e-kreiz an enez, war an hent etre Aiacciu ha Bastia, eo ar gêr-benn istorel ; kêr-benn e oa da vare an dizalc'hiezh. E Bastia, ar gêr vrasañ , emañ prefeti departamant Korsika Uhel.\nKreizdouarel eo an hin en arvor hag eus meneziat da alpat en argoad.\nAr yezhoù italian-romanek.\nUr yezh latin eus familh ar yezhoù italian-romanek eo ar c'horseg. Tost-tre eo ouzh an toskaneg. An italianeg oa ar yezh ofisiel betek 1859 pa voe kemeret he flas gant ar galleg.\nE korseg :\nMarcu Biancarelli (g. e 1968)\nSkrivagnerien estren o deus skrivet diwar-benn Korsika :\nGuy de Maupassant, Un bandit corse hag Une vendetta (e-barzh Contes du jour et de la nuit).\n(co) (fr) Lec'hienn Strollegezh Korsika\nAdtapet diwar « https://br.wikipedia.org/w/index.php?title=Korsika&oldid=1988177 »\nKemm diwezhañ d'an 24 Ebr 2022 da 10:08\nKemmoù diwezhañ degaset d'ar bajenn-mañ d'an 24 Ebr 2022, da 10:08.


Accueil / Penn-Kentañ / François Hollande, ludresadenn ar politikour\nNil CAOUISSIN 28 September 2018\nMinisterio de Relaciones Exteriores from Perú, CC BY-SA 2.0\nBamus eo. Goude bezañ freuzet e strollad hag an tu-kleiz dre vras, goude bezañ digoret frank hent ar galloud da Emmanuel Macron, setu François Hollande o klask enebiñ outañ. N’eus ket gortozet pell an hini bet Prezidant ar Republik a-raok tamall d’an hini nevez kas ur politikerezh evit ar re binvidik, ha bezañ kreizennour betek re, kement hag ober. Hag ar PS, d’e heul, da glask adstagañ gant e istor. Deuet e oa Olivier Faure d’ar Releg-Kerhuon n’eus ket pell ”zo, da lavaret petra ? “Dav eo deomp adober ar pezh o doa graet hor diaraogourien”. Pebezh programm !\nC’hoant am befe da c’hoarzhin ma ne vefe ket kreñvoc’h ar c’hoant dislonkañ…\nPiv en deus troc’het berr e budjed ar strollegezhioù lec’hel ?\nPiv en deus adsavet kartenn ar rannvroioù en e gorn, hep goulenn o ali digant ar geodedourien ?\nPiv en deus roet pouez d’ar meurgêrioù, da lavaret eo aozet an direizhder hag an digempouez etre an tiriadoù ?\nPiv en deus graet ur ministr kentañ eus Manuel Valls, danvez Sarkozy nevez ar PS ?\nPiv en deus profet 20 miliard bep bloaz d’an embregerezhioù hep koñdision ebet ?\nPiv zo chomet hep arc’hantaouiñ ar skolioù-meur a-walc’h evit ma vefent e-tailh da zegemer ar studierien, a greske o niver evit abegoù demografek ?\nPiv en deus redet a-dreñv d’an tu-dehoù pellañ goude ar gwalldaolioù islamour ?\nHa dav eo skrivañ e anv ?\nMenegomp un anv all : Christian Eckert, bet is-ministr pa oa Hollande prezidant, a gont en ul levr (“Un ministre ne devrait pas dire ça”) penaos en doa pouezet Emmanuel Macron, ken abred ha 2013, evit ma vefe espernet kontoù-bank ar re binvidikañ kement gwech ma oant lakaet en dañjer gant an divizoù war ar budjed. Evit an Elysée e laboure. Amezeg e oa bet Eckert d’an danvez-prezidant e Bercy pa oa deuet hennezh-diwezhañ da vezañ ministr an armerzh, ha gwelet en doa penaos e implije e statud ha budjed ar ministrerezh evit prientiñ e goulzad-kabaliñ. Ha d’ho soñj, gant piv e oa bet tutaet en Elysée ? Ha gant piv e oa bet anvet maodiern ?\nAes eo : kregiñ a ra e anv gant “François”, echuiñ a ra gant “Hollande”.\nShare the post "François Hollande, ludresadenn ar politikour"


Davetañ e ranker mont - Goude 'vefe... lennegezh e brezhoneg\nDavetañ e ranker mont\nDihun eo Marsel Tangi ; eizh eur hanter a dap lenn war e vontr. Evel beb beure. Hag evel kustum abaoe m'ema en retred, e sav da nav eur 'met kard – rik. Pa oa o labourad 'ti Gwilhous (presioù, meubl kuizin ha traoù) e ranke bezañ 'barzh e oto d'ar poent-se deja. E gevridi dehañ a oa mont da weled ar glianted, re droukkontant hag all ; ar re-se dreist-oll. Da esa plaenaad ar jeu, hag e rae. Deut mad e veze d'an dud dre vraz abalamour ma oa bet F.T.P., medalenn da-heul, ha neuze paotr ar banniel da-geñver an 8 a viz Mae ha me 'oar-me. Ha heñv unan deus pennoù braz ar barroz, ba'r jeu evit kement gouel zo, n'en doa ket goullet biskoazh bout laket war ar renk evid an ti-kêr. Ne faote ket dehañ, re a labour mod-all diouzh a gonte. Tud zo o doa lâret ur wech e oa abalamour en doa aon e vefe disklêriet traoù kuzh diwar e benn war-fed ar brezel, set' aze ur jeu ! Riotaj toud.\nDa gentañ toud, lew d'ar sal-dour, da staotad. Re hir e vefe mont d'an traoñ : n'eo ket sur e vefe kat da harzañ ar stroazh da ziverañ a-greiz diskenn gant ar viñs, broudet ma vefe gant al lusk. Anes soñjal ive e c'hallefe kouezañ a-led e gorf beke torriñ goûg askorn e vorzhed pe un dra bennaket all, ken a fatikefe net. Ha den ebet da zont da sikour anehañ a-raog ma tafe Zénaïde 'tro teir eur da gempenn an ti. Nemed hag unan deus ar re a gustum-heñv sklankañ gante a gavefe drol n'errufe ket. Ne ouier ket. Na ped gwech en doa bet digarez da gleved anw deus tud marvet mod-se. Gwell gantañ neuze pisad ba'n dar (ha neket ba'r piñsin), kuit a vezañ en dañjer deus e vuhez. Na pa vez laket diaez beb taol gant un dister dra, deus ar re a vez heskinet an nen gante e vuhez pad : daoust d'ar c'hoant dizourañ speg 'barzh e gorf, e chom ur reuziad, etre daou soñj, da hejal-dihejal e stal – lesken e gelloù a-istribilh e-maez al lavabo, peotramant pozañ anehe war bord ar priaj gwenn yen ? Hervez kont ne ra ket 'zroug dehe e-giz-se. Er c'hontrel. Ne blij ket se dehañ evid afer-se. Da zigentañ en doa kavet un diskloum aezet : er-maez pe e-barzh a beb eil. Eeunoc'h n'eus ket. Nann. A-benn ober se 'vat e ranker delc'hen soñj pesort mod e oa kont an dez a-raok. Ar pezh n'eo ket bet evid ober gwech ebed. Da neuze eo chomet an afer evel ma oa… Fenoz ne ta ket re fall gantañ se'. N'eo ket re deñval. Na ne sant ket evel gwinardant o teviñ an ode. Gall' a ray lonkañ ur bannac'h bennaket hidiw. Hag oushpenn unan ma ve kavet koñsorted.\nDre vras e c'haller renkañ klianted ostaleri Azéline e daou rumm : ar re a zo aze abalamour 'deus ket gwreg ebed hag a vefe o c'hortoz anehe ba'r gêr, ha re all abalamour 'deus ur wreg hag a zo o c'hortoz anehe ba'r gêr. Evid evañ ha neuze kontañ kaozioù e vezont ene, war-bouez unan, un tamm skribiten ha ne ra ket 'med lenn ar gazetenn, heb lonkañ takenn ebed. Gwir eo ne vez ket sec'h e c'hourlañchenn war-lerc'h chakad re : mud ha bouzar eo. A-dreg an daol-gont formika melen ema Azéline, dislivet he fennad blew e-giz foenn, na pa n'eus sort d'eostiñ diwarni ken goude 'vefe dornet mad, memes dre ar penn all, lec'h m'eo erru distank ar spern du. Chomet intañvez tregont vloaz zo, ha hi yaouank ha koant c'hoazh, ne oa ket fellet dehi addimeziñ daoust ma oa bet targizhier kozh pe goshoc'h o klask war he lerc'h. Kement-se zo kaoz n'a ket da fistoulad he revr d'ar balioù a vez delc'het da sul goude lein – kenkent ha ma veze krog da zañsal gant ur paotr bennaket, heñv da zibunañ roll e vadoù, ha diskouez poltred e di, fougeal e leve dehi, ken e ranke-hi tec'hed kuit war-zigarez 'doa prometet d'ar chaseourien, peotramant d'ar skipailh foot, digoriñ he stal da bemp eur rik, lakomp. Estroc'h evid ar paotr mud, pladet e revr en ur c'horn dizro, n'eus nemed daou zen er sal en-dro d'un daol formika melen, beb a vannac'h gwin ruz dirake, hag un drivet tasad den ebed a-dal dehañ – aet ar pratik da droazhañ.\nAn hini zo azezet fas d'an nor ne zihan ket da frotañ e ziwjod gant e vizied ; kaer en dez ober, red e vez dehañ asantiñ d'un dra splann ken ec'h eo : n'eo ket aotennet ken pizh an tu kleiz hag an tu dehoù, abalamour m'ema ar gouloù a-zehoù d'ar melezour er sal-dour (lec'h n'eus tamm prenestr ebed). E-ser frotañ ema o selaou egile, ar journal gantañ etre e zaouarn, hag a zo o tisplegañ ar c'heleier dehañ a vouezh uhel – digresk war briz al legumach (evid ar beizanted, pas evid an dud all) ; un toullad inosanted daoulinet da-geñver ar Pantekost dirak bez Pêr-Vari Tepod (mad a oa graet da hennezh, ar c'hozh pemoc'h-se) ; sell 'ta, erru eo Bernard Fichou war e giz ba'r vro…\nAr c'heloù diwezañ-se a ra da galon Marsel Tangi treiñ warni he-hunan, disachañ ar gwad war an tu kontrel, a-raog adstagañ dre an tu mad, re founnus kalz avat. Ken eo aet ar c'hoant staotad digantañ a-greiz-toud… Bernard Fichou… Pegeid zo ? Tri-ugent vloaz. Dres, tri-ugent vloaz zo en doa kuitaet ar vro. Bet e oant asambles ba'r skol, chomet kamaraded da-c'houde. Mont a raent da chaseal o-daou, hag oushpenn redeg war-lerc'h jiboez pluñv a veze graet gante. Meur a wech e oa darbet dehe fachañ an eil ouzh egile dre faot ur vleukenn, med a-benn ar fin kont e veze plaenaet ar jeu o tapañ beb a dortad. Beke'r brezel. Pa oa en em gavet an Alamanted e oa bet goulennet digant ar chaseourien rentañ o fuzuilhoù. Ar pezh a voe graet gant an oll, pe 'gozig, anes ankouaad memes tra efamañ anehe tu pe du, kuit dehe da voud implijet eneb deomp. Gant an oll, nemed lod (Bernard en o mesk) o doa gallet koachañ un arm bennaket. Deut e oa a-benn da silañ ar revolver Webley en doa bet digant e dad etre tiretennoù ur pres. (Pesort mod e oa degouezet ur bistolenn saoz sort-se 'barzh e visac'h e 1917, n'en doa ket kontet an doare da zen.) Piw a ouie lâr' oa deus ar c'hoariell, piw er barroz en doa klevet komz diouti ? Nebeud-tre a dud, sur. Setu, pa welas an aotroù maer, daou jañdarm d'e heul, o tont da weled anehañ, ha hê-int kenkent da furchal er pres, en doa gouvezet dioushtu-kaer e oa bet fretoulet, ha gant piw. Kaset e oa bet gante daved an Alamanted, re ar c'hommandantur, hag alese d'ur c'hamp pell war-zu ar reter. A-hervez, du-hont en defe graet anaoudegezh gant ur plac'h deus Roumani hag a vefe aet kuit gantañ d'ar Stadoù-Unanet. Kontet zo bet a beb sort istorioù diwar o fenn (e vefe-hi 'barzh K.G.B. ha me 'oar-me). Bepred, n'eo ket bet gwelet Bernard Fichou ba'r vro abaoe : an noter an hini en deus graet war-dro gwerzhañ an ti ha kement tra a oa da ingalañ. N'houllefe ket distreiñ amañ. Sañset. Evid Marsel, gouiañ a oar e tay en-dro un dez bennaket, abalamour da reiñ e skas dehañ. Deut eo ar mare.\nMont a ra e-maez ar c'horn kled hag e-lec'h kemer war-eeun etreseg ar bar, ec'h a a-gleiz dre an trepas a gas d'an nor a-dreñv. Kuit da dremen hebioù d'Azéline ha d'e gavandidi pa n'a ket da dorriñ e benn o klask un digarez evid achap evel-se a-droc'h-trañch. Gant ar strafuilhet ec'h eo ne daol ket pled eo chomet digor frank an nor-dal gantañ, met petra 'ra se ? Daw mont d'ar gêr, ar buanañ ar gwellañ. Ene e vo gwelet. Ac'hann di en do bet amzer moarvat da soñjal er pezh a ray. Chom e-barzh e loch, prennet peb tra warnañ, abavañchoù hag all ? Faotañ a ra neuze renkañ an traoù gant Zénaïde… Kaoc'h, ne oa ket dleet dehañ bezañ deut dre amañ… N'eo ket sañsubl, gall' a raer mont dre ar park… Ne chom ken 'med lampad e-maez ar foz a-benn treuziñ hent Karaez, ha yao !…\n…gant Cherm e oamp bet o kerc'had ar c'hliant beke Gwengamp… Cherm an hini a vez o labourad ganin ordin… en em gleved a raomp mad… n'eo ket evid lâred ne blij ket din bezañ gant reoù all, med abaoe zo deut re yaouank ba'r skipailh… gant ar re-se ne vezan ket tre 'barzh ma jeu… gouiañ a-walc'h a rit, hañ : delc'hmad o selled ouzh an eur, n'o dez ket kalz tra da gontañ, hag aze n'eo ket gant ar glianted… hag oushpenn n'evont ket takenn ebed… setu dres e oamp ba'n ostaleri, e kreiz-kêr Gwengamp… red-mad deomp ober un dra bennaket da c'hortoz, abalamour 'oa dilañs gant an traoù… 'moamp ket lonket muioc'h evit kustum – beb a bemp bannac'h bennaket… eizh pe naw ?… a c'hall bezañ… añfin, krog Cherm da gonto din deus e vab, aet da Vro-Spagn da vevañ asambles gant ur paotr… ne ouion ket pesort tan an Diaoul a vez o c'hwezhañ war an tu kontrel ba o revr… hag ur morian oushpenn… ya, ur morian… unan du kwa, kement hag ober… kavoud a ra din am boa lâret dehañ ne oa ket ken spontus-se, nann, kar ne oa ket en riskl da weled bugale-vihan du bepred !… me zo mod-se, delc'hmad o klask treiñ ar billig war he zu mad… neuze, petra 'rafet – kat e oan da lesken Cherm e-hunan gant e soñjoù treuz ?… a-benn ar fin e oa echu an traoù, o ! un eur war-lerc'h pe dost, ha neuze karget ar pratik tu 'dreñv an oto…un dra a rankan lâred memes tra : n'eo ket hê-int ac'h afe da glask faot ennomp war-zigarez e vez tomm d'hon fri gwech ha gwechall… hê-int, nann – o familh, ne lâran ket… evid hemañ bepred, familh ebed n'en doa ket hag e-se !… hervez kont e oa bet ganet dre amañ, med goude ar brezel e oa aet g'ur plac'h deus ar Rusi… peotramant an Amerik pe ur vro bennaket sort-se… ha ne oa ket bet gwelet war e giz ba'r vro abaoe… diouzh ar pezh am eus komprenet e oa e-sell da zistreiñ lec'h 'oa bet ganet… d'ober petra, pa n'anaveze ket den ebed ken ?… 'm eus aon en doa c'hoant lâr 'vefe bet graet a-raog mervel… bepred eo di an hini e oamp o kas anehañ… añfin, war-lerc'h ur reuziad ba'r forn e Karaez… ha lew etreseg an toull an ifern-se !… roud ebed deus beg e dok bord an hent, dre chañs… ha Cherm adarre gant kaoz e vab – ne gomprene ket, desavet evel ur gwir baotr, soñj 'ta, ha setu kas anehañ gantañ da c'hoari boulloù d'ar sadorn, da chaseal d'ar sul, dleet e oa dehañ bezañ taolet pled pa oa dihanet gant ar football a-greiz-toud a-benn mont da zañsal g'ar c'helc'h… gast ! hennezh all a oa ur ster gantañ, o telc'hen chakad-dichakad e c'henoù… ken e oan krog da bouezañ butun… petra ?… ya, ar boeson an hini a oa kaoz ive… sell aze n'am boa ket gwelet dioushtu an hini kozh a oa difluket e-maez an douflez ha lampet e-kreiz an hent… pebezh penn kollet anehañ !… marw eo, gouiañ a-walc'h a ran memes tra… med ne oa ket evid selled a-raog, geo ?… kenkent ha klevet an drouz e oamp chomet a-saw… n'en doa ket prennet boutonioù e vragoù, ar paour-kaezh treul… pa lâran deoc'h e oa aet e benn digantañ… ankouaet 'm eus pe me, pe Cherm an hini en doa lâret lakad anehañ asambles gant egile all… piw din-me… Lichou… Fichou a gav deoc'h ?… gwelloc'h e ve din klask delc'hen soñj deus e anw ?… ma… bepred, plas a oa 'tal e gichen ba'n arched… forzh penaos n'eo ket heñv a vefe aet da glemm, hañ ?… hop ! karget ar paotr kozh ken aez ha tra… oto all ebed war-dro… ene e oa braw… mad-tre e vefe bet ar jeu, paneve ar gwad… gelven ar jañdarmed ? ne oa ket deut spered deomp… tufet-net e oamp, am eus lâret deoc'h damaig… pedavare e vin lesket da vont ?… petra ?… eee ! deoc'h-c'hwi da varc'hata g'ar barner, ho micher eo ! ker a-walc'h oc'h paeet… n'eus ket muntrerien diouzhimp…\nSylvain Botrel VII.05\nEmbannet (en ur mod difoutre) e-barzh Al Liamm, niv. 352, Here 2005\nOuzh ar ber pe 'barzh ar baelaerenn ?\nWar-eeun, ha neuze a-gleiz\nMil bloaz e pado\nRetour aux articles de la catégorie Danevelloù - Retour à tous les articles


Karta ConsoBreizh | consobreizh\nEngouestlañ a ra bep embregerezh da sinañ Karta ConsoBreizh. Sed amañ he endalc'had :\nAn embregerezhioù a zo war www.consobreizh.com a rank bezañ oberiant e Breizh, da nebeutañ evit lod eus oc'h obererezh (Aodoù ar Arvor, Il-ha-Gwilen, Liger-Atlantel, Mor-bihan, Penn-ar-Bed, Marzoù Breizh). O sez sokial o deus eno, pe da nebeutañ un unvez heverk.\nM'o deus en o gennad dezho o redioù resis, e engouestl an embregerezhioù da harpañ ar « made in Breizh » en o obererezhioù ha da harpañ ar « beveziñ mod Breizh » ouzh o fratikoù.\nNe c'hall nemet bezañ diwar o fenn an elfennoù embannet en o egorenn pe e forzh peseurt lodenn eus al lec'hienn. Ret eo d'ar re-se bezhañ diouzh meizad ConsoBreizh, ken klok a c'hall bezañ, gwirieg ha gwiriadus.\nPep titour da vezañ embannet a zo kontrollet a priori gant ConsoBreizh. Consobreizh ne c'hallje ket bezañ disklêriet kiriek d'un disklêriadur fals ouzh an DGCCRF.\nEngouestlañ a ra an embregerezhioù da reiñ ConsoBreizh da c'houzout pa vo cheñchet forzh peseurt tra en o c'hinnig (da skouer o froduadur cheñchet ganto, adbrenet gant ur c'hevredad all, dindan adreizhadur pe dibennfreuzadur barnerezhel…).\nEngouestlañ a reont embann elfennoù lezennel, o toujañ d'ur c'hopyright pe d'ur gwir d'ar skeudenn da skouer. Ret eo d'an elfennoù-mañ klotañ ivez gant ur publik frank ha liesseurt.\nAn elfennoù-mañ ne rank disteraat pe dinaturiñ ConsoBreizh, e izili, implij d'an internet pe Breizh (he sevenadur hag he ziriad dreist-holl).\nAn daou boent-se a zo evit lec'hienn ConsoBreizh, e gontoù rouedadoù sokial, pe e forzh peseurt lec'h all, enlinenn pe get, e lec'h ma c'hallfe graet ul liamm gant ConsoBreizh, e veizad pe e skeudenn.\nMirout a ra Consobreizh evitañ e-unan ar gwir da nac'h pe da zilemel kinnig un embregerezh na zoujfe ket d'ar garta. Ne c'hallo ket an embregerezh goulenn ma vefe roet en-dro ar sammadoù paeet.


Flik ha Folk #7 – Radio Naoned\nFlik ha Folk #7\nSetu hoc’h abadenn muiañ karet, evel-just, Flik-ha-Folk war Radio Kerne-Naoned, an abadenn diwar-benn ar sonerezh folk, blues ha bluegrass.\nAn abadenn-se a vo gouestlet d’ar blues ha dreist-holl da strolladoù blues a vez kavet ‘ba Breizh hag a vo da ziskoachañ ha da selaou outo war leurennoù Breizh un deiz bennak marteze pa vo aet kuit ar sapre Covid-se !\nMa, evit poent, azezit en ho kador rodek muiañ karet. Prest ho tivskouarn ? Deomp de’i neuze !\nFlik ha Folk #4 Bep daou viz e vo lusket an abadenn-mañ gant Laorañs Garcia, a-youl vat e Radio Naoned ! Sonerezh folk, blues, blues grass kinniget gant mousc’hoarzh...\nFlik ha Folk #6 Setu adkroget eo hoc’h abadenn muiañ karet, Flik-ha-Folk war Radio Kerne-Naoned, an abadenn diwar-benn ar sonerezh folk, blues ha bluegrass. Klasket ‘vo, a-hed ar bloaz,...\nRibines Records : OR’L Aozer nozvezhioù PAN-PAN e Naoned, OR’l ‘neus bet tro da bediñ : Tronik Youth, Reno (House of Moda), Paulette Sauvage, Cool Kit, Niv Ast, MontCosmik,...\nAr sonerezh RAP\nTARZH AN NOZ – Merc’her 11/05/2022


LOULL, YANNIG, KROGENNEG\nKROGENNEG o saludiñ\nMe ho salud gant doujañs, aotroù barner.\nLOULL rust e vouezh\nPerak e teuit amañ ? Ne varner ket hiriv, c’hwi a oar, ha labourat start a ran gant va grefier, peogwir hon eus un nebeudig amzer ganeomp. Petra ’fell deoc’h ? Yannig a gren atav.\nMe a c’houlenn pardon diganeoc’h, aotroù barner ; kaset ’on bet abaoe dec’h hepken, er vro-mañ, met un dra vras am eus da lavaret deoc’h. Yannig, deuet da vezañ foll gant ar spont, a gouezh dindan an daol.\nHa, va Doue, va Doue ! va grefier paour kouezhet dindan an daol. Roit un tammig skoaz din, mar plij, evit e sevel diwar an douar.\nLoull ha Krogenneg a laka a-nevez Yannig war e gador. Yannig a gren atav.\nVa grefier a zo klañv-bras, pell zo. Ne c’hellin ket mirout, pelloc’h amzer, e garg dezhañ, siwazh !\nKROGENNEG gant truez\nPaourkaezh aotroù. Petra en deus ?\nDroug Sant Yann a zo gantañ.\nPaourkaezh aotroù !\nHa petra eo ar pezh hoc’h eus da lavaret din ?\nDeuet ’on dirazoc’h, aotroù barner, a-berzh an aotroù Bolod, medisin chatal. Hennezh a zo bet laeret e sac’h, m’edo e-barzh e vinviajoù, e zilhad hag e lein. Laeret eo bet ar sac’h e porzh ostaliri ar Marc’h Gwenn. Yannig c’hoant kousket gantañ, a zigor frank e c’henoù hag a laosk ur vlejadenn vihan.\nFeiz va Doue, me ’anavez al laeron, her c’hrediñ a ran a-walc’h ; n’eus nemet ur pennadig, va grefier ha me, hon eus gweket o tremen, er-maez, daou ribler eus ar re gaerañ, gwisket gant tammoù kozh dilhad fall. Unan anezho a oa ur sac’h tev war e gein. Ho taou labous eo, a gav din. Ar re-se n’int ket pell, a dra sur. O redek war o lerc’h diouzhtu, va mignon, gant ar ru vras, du-hont, kregiñ a reot enno ; met hastit afo ! hastit buan.\nYa, aotroù barner. Denez a zeu e-barzh.


Pajenn:Inisan - Toull al lakez.djvu/22 - Wikimammenn\nPajenn:Inisan - Toull al lakez.djvu/22\nar vleizez koz er-meaz eus an dour, hi he-unan, pe gant he re vihan. Biskoaz n’hon eus gwelet netra, hag evelato, en eur zont d’ar gear, pa gomzemp a Doull al Lakez, n’oamp ket evit miret da zellet, gant enkrez, en-dro d’eomp, gant aon na vije deuet ar vleizez koz, a-dreuz an douarou, war hon lerc’h ha da razailha warnomp, pa sonjfemp an nebeuta.\nHa n’eo ket hor mammou-ni hepken a lavare an traou-man d’o bugale, ar mammou all a dro-war-dro a lavare ar memes tra, hag an holl vugale, kerkouls ha ni, a dec’he dioc’h Toull al Lakez.\nGoulenn a rit diganen, va c’hamarad Fanch Ar Moan, perak e rea Toull al Lakez kemend-all a aon d’an Arvoriz, paotred diskramailh, dispont koulskoude, ha boazet diouc’h ar mor doun. Setu aman, goude beza klasket e meur a lec’h, ar pez am eus kavet war gement-se el leoriou bras.\nAdtapet diwar « https://br.wikisource.org/w/index.php?title=Pajenn:Inisan_-_Toull_al_lakez.djvu/22&oldid=128188 »


Pajenn:Crocq - Eur zachad marvailhou.djvu/164 - Wikimammenn\nPajenn:Crocq - Eur zachad marvailhou.djvu/164\nNeuze ’ta, abaoe ’zo pell, e oa daou vignon o klask prena deskadurez e skolaj ar Pont ; hanvet e oant Truilhennig ha Gargarenez, hag o hanoiou a gaver c’hoaz moulet ha garanet gant beg o c’hontell war gar ar gwez koz bodennek a zisheolie al leur-c’hoari. Truilhennig a oa mab d’eur marc’hadour kezeg koz eus Pouldahud ; ha tad Gargarenez a oa pesketer o chom e Treboul-Goz. Kerent Truilhennig o doa dastumet eur pennad brao a leve en eur werza koz kezeg treut, eskernek, da baotred-ar-c’hign ; e-lec’h Gargarenez, pa veze deut ar bloaz da benn, goude bouetet ha gwisket eun dousennig bugale, eur wech prenet eur penn roued bennak, lien, kerden, ha paeet ar gwiriou, an truajou d’ar gouarnamant, neuze ne veze na teo,\n↑ Hizio, bennoz Doue, ar skolaj koz a zo adarre digor ha beo-buhezek evit brasa mad ar brezoneg.\nAdtapet diwar « https://br.wikisource.org/w/index.php?title=Pajenn:Crocq_-_Eur_zachad_marvailhou.djvu/164&oldid=124034 »


Nesiocypraea lisetae - Wikipedia\nNesiocypraea lisetae a zo unan eus ar pevar spesad a vez renket er genad Nesiocypraea e kerentiad an hoc'higed-mor hervez Word Register of Marine species WoRMS. Ur spesad kregin ral-tre a vev e teir zachenn pell an eil re diouzh ar re all e gevred Afrika, e Melanezia hag etre Taiwan hag ar Filipinez.\nDiskrivet eo bet ar spesad gant Kilburn e 1975 .\nHeñvelsterioù a zo hervez an diskriverien evit ar spesad-se daoust d'an anv Nesiocypraea aenigma bezañ implijet un tamm muioc'h eget ar re all:\nCypraea (Nesiocypraea) lisetae Kilburn, 1975 hervez ar re a renk an holl spesadoù Cypraeidae er spesad nemetañ Cypraea.\nCypraea lisetae Kilburn, 1975 anv aet da get\nNesiocypraea maricola Cate, 1976 anv aet da get\nKregin ral-tre eo. Kavet e vez lodenn vrasañ anezho draget er mor don pe e stomagoù pesked etre 100 ha 350 m donder. Er Filipinez e vez kavet lod dindan nebeut metroù dour.\nMentoù boutin ar c'hregin bihan-se a zo etre 12 mm ha 16mm hirder, met e c'hell bezañ kavet hiniennoù korrig betek 9 mm gour pe ramz, betek 18 mm.\nNesiocypraea midwayensis, Nesiocypraea teramachii, Nesiocypraea aenigma spesadoù all ar genad.\nLec'h bevañ ar spesad a zo dasparzhet e teir zachenn pell ar re d'ar re all e gevred Afrika, e Melanezia hag etre Taiwan hag ar Filipinez.\n↑ Lec'hienn WoRMS Word Register of Marine species, bet sellet outi d'an 21 a viz Eost 2014, http://www.marinespecies.org/aphia.php?p=taxdetails&id=570527(en)\n↑ Kilburn, R. N. (1975). A new species of cowry from southern Moçambique. Durban Museum Novitates 10(16): page(s): 217-220 in WoRMS Word Register of Marines species, bet sellet outi d'an 21 a viz Eost 2014, http://www.marinespecies.org/aphia.php?p=taxdetails&id=395577(en)\nAdtapet diwar « https://br.wikipedia.org/w/index.php?title=Nesiocypraea_lisetae&oldid=1977919 »


KDSK, Centre de Ressources Culturelles CeltiquesDocuments : Geriadur ar brezhoneg a-vremañ : brezhoneg-galleg / galleg-brezhoneg = Dictionnaire du breton contemporain : bilingue.\nGeriadur ar brezhoneg a-vremañ : brezhoneg-galleg / galleg-brezhoneg = Dictionnaire du breton contemporain : bilingue.\nOberour(ien) : FAVEREAU Frañsez ; SINIC Marc (Golo gant)\nISBN/ISSN : 2-903313-41-5\nKot : YBR.34(FAV) - Doc n° : 5397\n1992 - XV + 1357 pajenn\nDoare : Geriadur ; Geriadur divyezhek\nYezh : Brezhoneg-Galleg / Brezhoneg Modern / Brezhoneg / Galleg / Galleg-Brezhoneg\nPriz : 68,6 euro\nLabouret en deus F. Favereau diwar mammennoù ar brezhoneg bev, kent tennañ implij eus kement studiadenn bet diwar-benn brezhoneg-mañ-brezhoneg, a-benn goleiñ e dachenn en e bezh. Setu e sav al lodenn brezhoneg-galleg d'un 50 000 penn-ger (distagadur hag etimologiezh da heul) hag al lodenn galleg-brezhoneg d'un 40 000 ger troet diwar ar bras eus ar galleg a raer gantañ an deiz hiriv, gant merkoù implij ha liveoù yezh... (Berradenn war ar geriadur/Skol Vreizh).\nDeskriverioù : Brezhoneg / Galleg / Geriaoueg / Yezhadur / Distagadur\nKot Dewey : 491.683 4(FAV)\nEmbannadur : Embannadur kentañ\nAdembannadur : 1995, 2000\n2 001217 [disponible] YRéserver


Ar stêr Crati, 91 km dezhi, eo brasañ stêr Calabria, ha trede brasañ Su Italia, war-lerc'h ar stêrioù Volturno ha Sele. En Henamzer e oa « Crathis » (Κρᾶθις) hec'h anv.\nEieniñ a ra ar stêr Crati e menezioù Sila, e kumun Aprigliano, en ul lec'h anvet Timpone Bruno, en ul lec'h a zo 1 742 m a uhelder, ha diskenn alese war-du Cosenza. Eno e kember gant ar stêr Busento, war he lez kleiz, ha daougementet he ledander. Goude e tremen ar stêr Crati dre ur blaenenn vras, traonienn Crati, m'en em gav gant un toulladig adstêrioù war he lez dehoù: ar stêrioù Arente, Duglia, ha Mucone dreist-holl, ha gwazhioù anvet Finita, Turbolo, Cucchiato, Campagnano, Mavigliano ha Settimo. Pelloc'h e tegouezh e Tarsia, ma'z eus bet savet ur stankell d'ober lenn Tarsia. Pa deu e-maez al lenn e red war-du ar biz ma kej gant ar stêrCoscile, war he lez kleiz, ur pemp kilometr diouzh pleg-mor Taranto. Goude-se, etrezek ar reter, e tremen dirak hengêrioù Sybaris ha Thurii.\nAberiñ a ra e pleg-mor Taranto e-kichen porzh Corigliano Calabro.\nKumunioù ma tremen[kemmañ | kemmañ ar vammenn]\nBelsito, Bisignano, Castiglione Cosentino, Cerisano, Cosenza, Lappano, Lattarico, Luzzi, Montalto Uffugo, Paterno Calabro, Rende, Rose, Rovito, Tarsia, Terranova da Sibari, Cassano all'Ionio, Corigliano Calabro e Torano Castello.\nAdtapet diwar « https://br.wikipedia.org/w/index.php?title=Crati&oldid=1863237 »\nKemmoù diwezhañ degaset d'ar bajenn-mañ d'an 14 Gen 2020, da 11:34.


Kombrid - Wikipedia\nPorzh Sant-Voran e Kombrid\nPont-'n-Abad (betek 2015)\n4 138 ann. (2018)\n47° 53′ 16″ Norzh\n4° 09′ 32″ Kornôg / 47.887778, -4.158889\nbihanañ 0 m — brasañ 62 m\nKombrid, anvet alies gant an ti-kêr Kombrid Sant-Voran, a zo ur gumun eus ar Vro Vigoudenn e Kanton Ploneour-Lanwern, e departamant Penn-ar-Bed, e mervent Breizh.\nD'an 29 a viz Mae 2008 e oa bet votet ar garta Ya d'ar brezhoneg gant kuzul-kêr ar gumun.\nPreizhet ha devet e voe maner ar Gozhkêr gant ur strollad emsavidi d'an 3 a viz Even 1675 e-pad Emsavadeg ar Bonedoù ruz; e aotrou a oa bet gloazet-bras war-lerc'h an oferenn-bred a oa bet diouzh ar beure en iliz ar barrez; mervel a reas e Kemper un nebeud deizioù goude. Nac'het e voe an distaoliadeg roueel eus miz C'hwevrer 1676 ouzh pemp den eus Kombrid, Guillaume Le Prat, Pierre Le Bagadec, Vincent Donars, Yves Lours ha Jeanne Bagadet, goude Emsavadeg ar Bonedoù ruz.\nDekred eus ar 26 a viz Du 1790 war al le ret: e penn-kentañ 1791 e voe graet al le ouzh ar Roue, ar vro hag al lezennoù gant Diouron, person; nac'het e voe gant Andro, kure.\nEil Brezel-bed: d'an 30 a viz Even 1944 e kouezhas un nijerez Mosquito FB.Mk.VI marilhet HR134 ha kodet DM-? eus ar 248th Squadron eus ar Royal Air Force e Benoded pe e Kombrid; mervel a reas he daou nijour, douaret int e bered Kombrid.\nIliz katolik Sant Tual.\nChapel Intron-Varia ar Sklaerder.\nKarrnijourion e oant o-daou. Mervel a rejont d'an 30 a viz Even 1944 pa gouezhas o c'harr-nij Mosquito e Kombrid pe e Benoded, e-pad an Eil Brezel Bed.\n1925 : Youenn Troal, beleg ha skrivagner brezhonek.\n(br) Kombrid war lec'hienn Geobreizh\n↑ Serge Duigou, La Révolte des Bonnets Rouges en Pays Bigouden, Embannadurioù Ressac, Kemper, 1989, pajenn 4\nAdtapet diwar « https://br.wikipedia.org/w/index.php?title=Kombrid&oldid=1899264 »\nDernière modification le 1 Ebr 2021, à 20:46\nKemmoù diwezhañ degaset d'ar bajenn-mañ d'an 1 Ebr 2021, da 20:46.


Merk an tema - Wikipedia\nMerk an tema (saoz. topic marker) a zo anezhañ ur rannig implijet gant yezhadur ar japaneg (は) hag ar c'horeaneg (는 goude ur vogalenn pe 은 goude ur gensonenn) evit merkañ tema ur frazenn, da skouer e koreaneg:\n나는 불란서 사람 입니다。\nnanŭn Pŭlansŏ saram imnida.\nme-[merk an tema] Frañs den on.\nAlies e klot an elfenn merket gant merk an tem (da lâret eo, an tema) gant rener ar frazenn, met n'eo ket ret.\nSetu ur skouer evit diskwel mont en-dro merk an tema e japaneg.\nMeur a rannig yezhadurel ez eus e japaneg, en o zouez merk an tem skrivet gant ar silabenn hiragana ha は met distaget wa atav pa vez implijet evel merk an tema. Ul lerc'henn an hini eo ar rannig-mañ, da lâret eo e vez lakaat war-lerc'h an elfenn merket evel tema ar frazenn, da skouer:\nEr frazenn-mañ eo "karr-tan" (車 kuruma) rener ar frazen, merket amañ evel tema ar frazenn gant は. Kemer a ra neuze merk an tema は (wa) plas ar rannig a dalvezfe a-hend all evit merkañ ar rener が (ga). E penn-kentañ a lavarenn e vez lakaet an tema atav.\nkarr-tan [merki an tem] nevez eo.\nAr c'harr-tan zo nevez.\nEr skouer-mañ eo bet merket an adverb "bremañ" (今 ima) evel tema ar frazenn gant merk an tema:\nbremañ [merk an tema] karr-tan [merk ar rener] nevez eo.\nBremañ eo nevez ar c'harr-tan.\nAdtapet diwar « https://br.wikipedia.org/w/index.php?title=Merk_an_tema&oldid=1476475 »\nKemmoù diwezhañ degaset d'ar bajenn-mañ d'an 4 Ebr 2013, da 20:43.


Kaozeal:Amzer (yezhadur) - Wikipedia\nret e vefe d'unan bennaket renkañ an daolenn ar pennad-mañ... :-( Neal 10:18, 15 May 2005 (UTC)\ntrugarez evit ar reizhadennoù, met me ho ped, chomit hep 'reizhañ' traoù pa 'vez ket ezhomm, dreist-holl:\n'meur a' + unander, d.s. 'meur a hini' Kv. 'kalz a' + liester Neal 07:52, 16 May 2005 (UTC)\nPerak e rez gant "yezhoù alamanek" evit ar yezhoù germanek? --J. Pokorny 16 Kzu 2006 da 15:29 (UTC)\ndre fazi, sur. reizhet eo bet. trugarez.--Neal 16 Kzu 2006 da 15:54 (UTC)\n1 Amzer zo\n3 Ma ali personel-me\n4 "Reizhadennoù" yezh\nMarteze e vije aesoc'h ober gant amzer-verb: setu penaos e ra an dud eus se e brezhoneg, ha n'eo ket amzer yezhadurel. Bremañ, marteze n'eo ket ar memes tra er yezhoniezh evel er yezhadur. Neuze, perak n'eo ket amzer yezhoniezhel? Bianchi-Bihan 2 Ebr 2009 da 17:59 (UTC)\nE brezhoneg eo amzerioù-verb, sur, met daoust ha ma vez displeget mont en-dro an amzerioù-mñ e brezhoneg e korf pep pennad e tenn ar pennadoù d'an amzerioù o-unan e yezhoù ar bed ha neuze ne rankont ket bezañ stag ouzh ar verb. E sinaeg, da skouer, ez eus amzerioù yezhadurel merket gant adverbioù ha n'int ket amzerioù-verb. Ne welan ket perak n'hallfer ket kaozel neuze eus "amzerioù yezhadurel" evit sklaeraat ar fed m'eo anezhe amzerioù o tennañ da yezhadur pep yezh, disheñvel, evel-just diouzh an amzerioù disatg diouzh ar yezhadur. Ar yezhoniezh a zo anezhi un dachenn-studi a bled gant mont en-dro yezhadurioù ar bed: n'eus ket neuze amzerioù yezhoniezhel en ur ster rik. Kudenn ebet, avat, evit sevel un adkas diwar "amzer-verb", hag evel-hen e vo graet evit aesaat ar c'hlaskoù. Neal (Kaozeal) 2 Ebr 2009 da 19:39 (UTC)\nGwelout a ran eo liammet ar pennad-mañ gant fr:temps (grammaire). Kompren a ran: yezhoniezh = grammaire. Pe ma n'eo ket, eo ret ober ur pennad amzer (yezhadur), pe amzer-verb, pe me oar. Bianchi-Bihan 3 Ebr 2009 da 06:33 (UTC)\nHa ken puezus all eo evidout lakaat "Amzer (yezhadur)" e lec'h "Amzer (yezhoniezh)"?\nN'eo ket "ken pouezus" met n'eo ket dister, ha marteze ez eus aotre da gaozeal eus se evel eus traoù all. Ali tud all a garfen kaout eta . Setu. Ne welan ket perak e vije lakaet yezhoniezh en titl pa ra lod all gant "grammaire": kompren a ran n'eo ket ret-groñs ober eveldout-te, ez eus doareoù all d'ober, ha ma n'eo ket ret e kaozean. Bianchi-Bihan 3 Ebr 2009 da 07:52 (UTC)\nKudenn ebet evidon me d'am soñj eo spazhañ laou. Ne ouien ket ivez e rankfe klotaat ar brezhoneg gant ar galleg pe c'hoazh gnt yezhoù all. Souezhusaat tra!\nA-du ganit. Kentañ tra da spazhañ neuze eo an holl liammoù a yezh da yezh, keta?Bianchi-Bihan 3 Ebr 2009 da 07:52 (UTC)\nEvit a sell ouzh ar stumm [amzer-verb]] eo bet displeget dija nouspet gwezh ganin: talvezout a rafe evit ar brezhoneg met ne dalvez ket evit komz eus an amzerioù dreze o-unan, ha hemañ eo pal danvez ar penandoù-mañ. Neal (Kaozeal) 3 Ebr 2009 da 07:11 (UTC)\nAn dra-se eo moarvat ha ne gomprenan ket. Setu perak e karfen kaout alioù all, hervez a zo aotreet er wikipedia, ha netra ken. Ha n'eo ket evit se ez in da glask kemm tra pe dra, mar deo se a ra aon dit. Bianchi-Bihan 3 Ebr 2009 da 07:52 (UTC)\nMa ali personel-meAozañ\nEvit a sell ouzh an titl, evidon ne welan kudenn ebet kenderc'hel d'ober gant "Amzer (yezhoniezh)", met mar fell dit ne welan kudenn ebet ivez ober gant "Amzer (yezhadur)" (pa'm boa skrivet "spazhañ laou" e oa diwar-benn ar c'hemm-mañ ma felle din komz, ha n'eo ket diwar-benn mont-en-dro al liammoù etrewiki). Pezh 'zo, ne gomprenan ket an abegoù evit kemmañ "yezhoniezh" -> "yezhadur", setu tout. Graet e vo ar c'hemm bremañ (tu da adkemmañ adarre diwezhatoc'h mar bez ezhomm), ha sioulaet an traoù neuze? Disheñvel-mik avat eo afer "Amzer-verb" evel em eus bet tro da displegañ dija. Aon ebet rak ar c'hemmoù, ha degemeret e vezont laouen seul wezh ma vefe roet da c'hoût evit pe abeg e vezont kaset da-benn. Goulenn ali a sevel goulennoù a zo mat ivez, met ne gomprenan ket re vat perak e saver an hevelep goulenn meur a wezh hag e meur a lec'h disheñvel ur wezh m'eo bet respontet outañ hep degas arguzennoù nevez na plediñ gant ar respontoù-se. A galon, Neal (Kaozeal) 3 Ebr 2009 da 08:01 (UTC)\nUn dra ha ne gomprenez ket: n'eo ket kemm a fell din, met ober evezhiadennoù, gwelout hag-eñ n'hallfed ket ober en un doare all, peragiñ pa ne vez ket sklaer, ha kemer amzer atav a-raok kemm, ma vez ret kemm. Ha n'eo ket ober kemmoù dindan pemp munut. Bianchi-Bihan 3 Ebr 2009 da 08:25 (UTC)\nNe welan ket perak e rankfer gortoz evit kmmañ un dra ken dister all. Din-me eo ingal ober gant an eil stumm pe egile ha war a welan e kavez ti gwell ober gant ar stumm implijet bremañ. Pelec'h emañ an dalc'h. Pa ran evezhiadennoù-me eo evit klask gwellaat traoù dre o c'hlokaat pe o reizhañ pa vezont siek. Neal (Kaozeal) 3 Ebr 2009 da 08:34 (UTC)\nDegemeret mat e vez an holl reizhadennoù yezh gwirion evel-just, met d'am soñj n'eo ket ur reizhadenn pa gemmer "merket e c'hell bezañ an amzer" gant "alies e vez merket an amzer" rak n'on ket gwall-sur na tamm ebet hag-eñ e vefe merket an amzer e displegagadur ar verb aliesoc'h gant yezhoù ar bed evit gant elfennoù yezhadurel all distag diouzh ar verb, en ur c'hoût e c'hoarvez kement-mañ gant an darn vrasañ eus ar yezhoù komzt en Azia d'an nebeutañ. Tennañ a ra ar pennad-mañ d'an amzer ha n'eo ket d'an amzerioù nag e brezhoneg nag en ur familh-yezhoù resis all. Ur fazi eo d'am soñj lakaat da grediñ e vefe reishoc'h pe boutinoc'h ar mont-en-dro yezhadurel anavezet gant ar vrezhonegerion evit doareoù mont-en-dro all. Neal (Kaozeal) 17 Ebr 2009 da 06:26 (UTC)\nSur. N'eus nemet tennañ ma c'hemm neuze : ne oa graet nemet evit klask kompren udb, met ma ne gomprenan netra ne ra forzh, ar re all a raio moarvat. Bianchi-Bihan 17 Ebr 2009 da 07:19 (UTC)\nPetra ne gomprenez ket? Ar fed ma c'hell yezhoù estreget ar brzhoneg mont en-dro en un doare disheñvel? Setu ur skouer tennet diwar ar aozneg, ur yezh kalz tostoc'h ouzh ar brezhoneg evit ar sinaeg lakaomp, ma vez merket an amzer gant un adverb, da lâret eo un elfenn yezhadurel en degouezh-mañ distag diouzh ar verb, kentoc'h evit bezañ merket war-eeun gant ar verb:\n"Where are you going tomorrow"\n"I will go" (amzer-da-zont kevrennek merket war-eeun war ar verb)\nHa ken diaes eo da gompren? Gwell eo d'am soj skrivañ traoù gwir a c'hellfe bezañ digomprnet gant an dud evit skrivañ traoù faos pe c'hoazh traoù a c'hellfe bezañ treuzkomprenet... Ma soñj-me eo atav. Neal (Kaozeal) 17 Ebr 2009 da 10:02 (UTC)\nKomprenet em eus e oan faziet, ne glaskan ket gouzout na lenn hiroc'h, re ziaes e vefe din. Mea culpa. Setu. Echu. Bianchi-Bihan 17 Ebr 2009 da 10:07 (UTC)\nAdtapet diwar « https://br.wikipedia.org/w/index.php?title=Kaozeal:Amzer_(yezhadur)&oldid=481111 »\nDistreiñ d'ar bajenn "Amzer (yezhadur)".\nKemm diwezhañ d'an 17 Ebr 2009 da 10:07\nKemmoù diwezhañ degaset d'ar bajenn-mañ d'an 17 Ebr 2009, da 10:07.


Lizer da Dit - Le Diocèse de Quimper et Léon\nAccueil - Testamant Nevez - Lizer da Dit\nLizer da Dit :\nPaol a garg Timote da renka peb tra e Iliz Efez ha Tit da ober kement all en Iliz savet e enez Kreta. Lavared a ra dezañ teurel evez mad pa vezo o tibaba presbiterien, beza kaloneg o stourm ouz ar fals-doktored. Degas a ra da zoñj e berr-gomzou er menoziou penna a dle ren ar gristenien en o buez.\nI. 1 Paol servicher Doue, abostol Jezuz Krist, evid degas an dud dibabet gand Doue d’ar feiz ha da anaoudegez ar wirionez, a zo hervez an devosion evid Doue, 2 en esperañs da reseo ar vuez peurbaduz, prometet araog an oll gantvejou gand Doue, na lavar ket a hevier, 3 hag e-neus, d’an amzeriou merket, diskleriet e Gomz en eur gemennadurez bet fiziet ennon, hervez bolontez Doue or Zalver, 4 da Dit, gwir vab er feiz on-eus on daou, gras ha peoh a-berz Doue an Tad ha Jezuz or Zalver.\nUrziadur an Iliz e enez Kreta\n5 M’am-eus da lezet e enez Kreta, eo evid peur-reizia kement a jom da urzia, ha lakaad kozidi e peb leh evel m’am-eus gourhemennet dit. 6 Red eo, da beb hini anezo beza direbech, beza dimezet nemed eur wech hebken, kaoud bugale fidel, ha n’heller ket rebech dezo kaoud eur vuez diroll pe disent. 7 An episkob a dle beza direbech o veza m’eo merour da Zoue, ne dle ket beza dicheg na feulz, nag ever, nag emganner, na troet da glask gounidou mezuz. 8 Red eo dezañ beza mad da zegemered an dud, beza troet ouz ar mad, evezieg, just, santel, mestr warnañ e-unan, 9 stag mad ouz ar Gomz, din da veza kredet, hag a zo hervez ar gelennadurez. Evel-se e vo gouest da guzulia en eun doare reiz ha da ziarbenn ar re a vefe a-eneb.\n10 Niveruz int, dreist-oll e kostezenn an dud amdrohet, ar re a zo disent glabouser ha toueller ; 11 red eo stanka dezo o genou ; freuz a lakont e famillou a-bez, o kelenn ar pez ne dleer ket evid eur gounid mezuz. 12 Unan anezo, o frofed dezo o-unan, e-neus lavaret : « Kretiz, n’eus nemed gevier anezo, loened droug, kovou teo ha dieguz ».\n13 Gwir eo an testeni-se ; setu perag eo dit repren anezo rust ma vezo dibistig o feiz. 14 Arabad eo dezo heulia mojennou ar Juzevien, na reolennou tud hag a dro kein d’ar wirionez. 15 Glan eo peb tra evid an dud glan. Ar re a zo saotret a-vad ha difeiz, n’eus netra hlan evito, er hontrol eo, o spered hag o houstiañs a zo saotret. 16 Diskleria a reont eh anavezont Doue, med dre o oberou e tianavezont anezañ, 17 tud euzuz ha disuj ma ’z int ha dihalloud evid kement oberenn vad.\nAn dud en oad\nII. 1 Te a-vad, komz hervez ar gelennadurez reiz. 2 An dud en oad, dezo beza fur et keñver an eva, tud a zoare, evezieg, stard er feiz, er garantez, er basiañted. 3 Ar merhed en oad, int-i, ivez dezo beva en eun doare hag a zere ouz tud santel : na troet da zroug-prezeg na da eva re, med dezo kelenn ar mad, 4 o teski evel-se d’ar gwragez yaouank kared o fried hag o bugale, 5 beza modest, glan, prederiet gand o ziegez, madelezuz, doujuz d’o fried, evid ma ne vo ket mallozet komz Doue.\n6 Ar yaouankizou, ro ali dezo da veza fur e peb doare. 7 Te, da-unan, ra vo da vuez eur skouer a oberou mad, digemmesk da gelennadurez, reiz ha didamall da gomzou, 8 evid m’e-no mez, pa ne gavo an enebour netra da lavared diwar or penn.\n9 Ar sklaved, dezo beza sentuz ouz o mistri e peb tra, plijoud dezo o chom heb o dislavared, 10 hag heb laerez netra diwarno dre guz. Ra vezint bepred feal meurbed, evid ma raint enor e peb tra da lezenn Doue Or Zalver.\nEur bobl hag a zo dezan\n11 En em ziskouezet eo gras Doue er sklerijenn, evid silvidigez an oll dud. 12 Deski a ra deom trei kein d’ar vuez difeiz ha da c’hoantegeziou ar bed, evid beva, en amzer a-vremañ hervez ar furnez, ar justis hag an doujañs a Zoue, 13 o hortoz an eürusted a esperom ha donedigez leun a hloar on Doue braz ha Salver, Jezuz Krist. 14 E-unan e-neus en em roet evidom d’on dasprena a beb fallentez ha da hlannaad eur bobl dibabet da veza dezañ, eur bobl douget d’an oberou mad. 15 Evel-se eo dit komz, repren, gand oll-halloud. Arabad e vefe da zen disprijoud ahanout.\nDeveriou an dud fidel\nIII. 1 Degas da Zoñj d’an oll e tleont suja da bennou-kêr, d’ar pennadureziou ; e tleont senti, beza prest evid peb oberenn vad. 2 Na lavar komz dismegansuz ebed da zen. Diwall ouz ar rendaelou, bez hegarad ha diskouez heb ehan douster e-keñver an oll. 3 Rag ni ivez a oa gwechall diskiant, disuj, diankad, sklav da beb seurt youlou ha plijaduriou, o veva er fallagriez, en avi, o tenna warnom kasoni, o vaga kasoni an eil ouz egile. 4 Hogen p’eo en em ziskouezet madelez Doue or Zalver, hag e garantez evid an dud, 5 e-neus or zaveteet n’eo ket en abeg da oberou mad on-nefe greet-ni, med hervez an drugarez, o walhi ahanom, evid genel a-nevez ha beza renevezet dre ar Spered Santel. 6 Ar Spered-se eo e-neus skuillet puill warnom dre Jezuz Krist Or Zalver, 7 evid ma teuim da veza, eur wech santelleet dre e hras, heritourien, hervez an Esperañs, d’ar vuez peurbaduz. 8 Din a fiziañz eo ar gomz-se, ha me a fell din e vefe frêz da desteni war ar poent-se, evid ma poanio ar re oll o-deus lakeet o feiz e Doue da veza gand ar re genta war dachenn an oberou mad. Setu aze hag a zo kaer ha talvouduz evid an dud. 9 Med an enklaskou diboell, an taolennou lignez, an tabutou, an daeladuriou diwar-benn al Lezenn, diwall outo rag ma ’z int didalvez ha goullo.\n10 An hini a ra an dibab e-touez ar gwirioneziou, kas anezañ diwar da dro goude beza e genteliet eur wech pe ziou. 11 Goûd a rez, eur seurt den a zo war an hent fall, eur peher eo, oh en em gondaoni e-unan. 12 P’am-bo kaset dit Artemas pe Tichik, klask an tu da zond davedon, da Nikopolis, rag greet am-eus va zoñj da dremen ar goañv eno. 13 Evesa mad ouz beaj Zenas, an den a lezenn, hag Apollos, ma ne ray netra diouer dezo. 14 On tud-ni ivez a dle deski beza gand ar re wella gand an oberou mad, evid sikour ar re o defe kalz ezomm ! Evel-se ne vezint ket difrouez. 15 Da zaludi a ra ar re oll a zo ganin. Salud ivez ar re a gar ahanom er feiz. Ra vo ar hras ganeoh oll.\nEil lizer da Dimote Lizer da Filemon


Klik drek-logigoù - Wikipedia\nLFE – niverenn 178\nLFE – unicode ǃ\nUnan eus ar c'hensonennoù e taolennoù ofisiel al lizherenneg fonetikel etrebroadel ganti un arouezenn ispisial eo ar c'hlik drek-logigoù pe logigoù treuzskrivet [ǃ] hervez reolennoù al LFE, ganti an niverenn dave 177. Betek 1989 e veze skrivet [ʗ].\nDisheñvel e oa an arouezenn er penn-kentañ diouzh ar pik estalammañ, bet savet diwar arouezenn ar c'hlik dent dindanañ ur sin diakritek implijet evit merkañ ar c'hensonennoù kilbleg.\nUr familh klikoù eo ar c'hlikoù dent implijet evel fonemoù en un nebeud familhoù yezh komzet en Afrika hag e luc'haj lidel an damineg komzet en Aostralia nemetken.\nKavet e vez stank klikoù dent er yezhoù koiek-sanek hag er yezhoù ngouniek komzet tro-war-dro bet levezonet gante, dreist-holl ar zouloueg hag ar xhosaeg ha sothoeg. E yezhoù ngounieg all, da skoer ar swatieg hag an ndebeleg, avat e kaver klikoù dent e lec'h klikoù (drek-)logigoù,\nGant an hazdaeg, ur yezh digenvez anezhañ, e vez implijet pevar c'hlik drek-logigoù: drek-logigoù tenuis ([kǃ]); drek-logigoù c'hwezhet ([kǃʰ]); drek-logigoù dre fri ([ŋǃ]) ha; drek-logigoù-tarzh dre fri divouezh ([ŋ̊ǃʔ]).\nKendistaget e vez ar c'hlik-mañ atav evel-hen, da skouer:\n[k͡ǃ] pe [ǃ͡k]: klik gouel-(drek-)logigoù divouezh (gallout a ra bezañ c'hwezhet, dre strakal, dre fic'hal, h.a.)\n[ɡ͡ǃ] pe [ǃ͡ɡ]: klik gouel-(drek-)logigoù mouezhiet (gallout a ra bezañ c'hwezhet, sourrus, dre fic'hal, h.a.)\n[ŋ͡ǃ] pe [ǃ͡ŋ]: klik gouel-(drek-)logigoù dre fri (gallout a ra bezañ c'hwezhet, divouezhiet, h.a.)\n[q͡ǃ] pe [ǃ͡q]: klik hugenn-(drek-)logigoù divouezh\n[ɢ͡ǃ] pe [ǃ͡ɢ]: klik hugenn-(drek-)logigoù mouezhiet (alies rakfriet)\n[ɴ͡ǃ] pe [ǃ͡ɴ]: klik hugenn-(drek-)logigoù dre fri\nE gresianeg e vez implijet ur c'hlik drek-logigoù pe ur c'hlik dent evit lâret "nann" e lec'h όχι.\nAdtapet diwar « https://br.wikipedia.org/w/index.php?title=Klik_drek-logigoù&oldid=1897395 »\nKemmoù diwezhañ degaset d'ar bajenn-mañ d'an 8 Meu 2021, da 16:33.


Brezhoneg pobl ba Diwan? :D\nSujet: Brezhoneg pobl ba Diwan? :D Mar Juil 17, 2012 9:59 am\nPetra 'soñjet deus se?\nSujet: Re: Brezhoneg pobl ba Diwan? :D Mar Juil 17, 2012 10:11 am\nGwellac'h an heñi geñtañ 'vid ar re-all a-dra-sur, daoust d'ar c'homzou drol teu gati ur wech tre vare (raktres, sevenadur ha me-oar..).\nMed un dra meus da houll 'mestra : Ar mod-se 'ma an taol-mouezh ba Brec'h ? Din-me, n'é ket gol greñw 'ha...\n'Vid pezh é ar re-all : brezhoneg Diwan pur-ju kwa\nSujet: Re: Brezhoneg pobl ba Diwan? :D Mer Juil 18, 2012 8:19 am\nAn hani getañ a gaoja breton Gwened uhel propr. Ma kaojahe an holl a zo e teskiñ breton élti, ne vehe ket fall dija. Kamaraded 'm eus, brzehonegerion a-vihanik anezhe ha n'o-deus ket un aksant kreñvoc'h.\nSko àr Diwan pe ar skolioù zo un tammig re aes. Mestr-skol oen bet pad bleziadoù. Lod a ma skolidi a gaoja ur breton propr, lod arall ne rant ket. Ne c'hella ket ar skol gober pep tra, ar familh a gonta ivez. Soñj 'meus ag ur paotrig a veze e c'hoari bouloù bep merc'her get ar re gozh, hennezh en doe un aksant brav. Bugale zo zo intereset, lod arall nebeutoc'h. Met ne c'hellamp ket choej pa zaant da enskriviñ o bugale.\nSujet: Re: Brezhoneg pobl ba Diwan? :D Mer Juil 18, 2012 8:47 am\nYa, mad. Pezh ma c'hoant da hoûd.\nYa med goûd a houz's koulz 'veldin-me lar vé kaojeet ga'r lod brassañ deuh ar brofesserien mehmod 'vel ar re-all a zo amañ ba'r video. N'o ket laket ar vugwal da gaojèl propr gad ur professer a gaojev neobretoñ, sklêr é. Med mod-all é gwir pezh teus laret, pezh a lak an traou mignac'h kompliket c'hoazh.\nSujet: Re: Brezhoneg pobl ba Diwan? :D Mer Juil 18, 2012 8:57 am\nLod brasañ, marse pas, met tost d'an hanter. Diaes eo kavet kelennourion, hag ba'n ekzamen 'vez pouezet àr ar maths hag ar galleg.Lod zo korbellet pa gaojont ur breton mat tre.\nHag en endro brezhonek 'vanka 'maez ag ar skol. Soñj m eus bout bet get ma skolidi ba ur foar kezeg, goulennoù o-doa da sevel get an dud. Lod o-dao kaset anehe da gac'hat ("vous feriez mieux d'apprendre le français", pe traoù ken speredek). Ne oa ket un afer a aksant, reoù er blez-se 'gaoje mat.\nMe 'anava ivez lod a gaoja ur breton fall ba'r skol ha mat ba'r gêr.\nSujet: Re: Brezhoneg pobl ba Diwan? :D Mer Juil 18, 2012 7:52 pm\nSko àr Diwan pe ar skolioù zo un tammig re aes.\nNeuze n'eo ket faot den ebet, evel-se 'mañ hag echu ar gaoz gant-se?\nSe zo re aes ivez gav din. N'eo ket ar brofeseurien zo kaoz deus tout matreze met memestra n'int ket ar re ziwezhañ...\nSujet: Re: Brezhoneg pobl ba Diwan? :D Mer Juil 18, 2012 9:05 pm\nBa skoliou lec'h 've sañset ar vugale diski eur langaj, ê red da dout ar brofesseurien kôzeal brezoneg mad (kenkoulz 'vel galleg, 'benn ar fin). Ma 'gôzeont ket mad, arabad rekruta 'nê. Red ê 'teskefent brezoneg mad da genta, ha bea laked professeurien gou'ze. Mod all 'ya ked en-dro. Simpl a-walc'h ê neuhe. Ha diski brezoneg mad n'ê ket un dra diêz-spontus da ober, var ar forom-mañ zo meurd a zen zo deud a-benn da ziski brezoneg mad. Re-laksist ê ar re a choaz ar brofesseurien matresse...\nperag 'gôzeont fall bar skol\nSujet: Re: Brezhoneg pobl ba Diwan? :D Jeu Juil 19, 2012 1:15 am\nDram na blij ket kalz d'an dud be disheñvel deus ar re-all, ha mignac'h ar vugwal 'vid o zud c'hoazh. Ha dram a-se, ma vé kaojeet fall ba'r skoul ga'r lod brassañ deus ar vugwal, professerien hag-all, 'benn-neuhe vo kaojeet fall ga'r re oar kaojèl mad mehmod. Ar mod-se 'ma 'r jeu 'vid kalz traou : mond deus ar his.\nSujet: Re: Brezhoneg pobl ba Diwan? :D Jeu Juil 19, 2012 7:41 am\nYa, gwir eo, ha memes get ar re gozh e vez klevet re alies "o,me ne gaojan ket mat, ar breton dre amañ n'eo ket mat..."\nNe lâran ket n'eo ket dre faot den erbet : ar problem kentañ zo liammet get ar skol ba Bro-Frañs : rediet eo bet Diwan hag ar skolioù brezhoneg arall bout dizan ar Stad ha gober doc'h ar programoù, rekrutiñ ar gelennerion doc'h kriterioù ar Stad. Ha lod vrasañ ar familhoù ne rant ket van ag ar breton. Ba tolpadoù get tud bugale ar c'hals e vez kaojet ur bochad muioc'h a vatematik pe a c'halleg...\nBout zo ivez kelennerion ne rant ket foutre kaer ha a greda dezhe e kaojont mat, a gaoh m'o deus paket ur licence ba Roazhon pe Vrest. Du-hont ivez o-dehe da vout sirius...\nStad ar breton ba'r skolioù zo 'benn ar fin stad ar brezhoneg hiriv an deiz, aj ne blija ket din muioc'h aveit deoc'h.\nSujet: Re: Brezhoneg pobl ba Diwan? :D Jeu Juil 19, 2012 8:25 am\nYa med vênt ket chikouret ga'r pezh zigouev ba'r skoliou, vênt ket 'vid kompren pezh vé laret na ba'n tele, na ga'r brofesserien alïes a-walc'h... Komplekset walc'h oaint deja, oa ket daw kompleksiñ 'nehe mignac'h c'hoazh ga disklipañ ur langaj n'ogn ket 'vid kompren...\nNe lâran ket n'eo ket dre faot den erbet : ar problem kentañ zo liammet get ar skol ba Bro-Frañs : rediet eo bet Diwan hag ar skolioù brezhoneg arall bout dizan ar Stad\nAr re-he 'n-heñi vé klask be dindan ar Stad papred 'vel papred.\nha gober doc'h ar programoù, rekrutiñ ar gelennerion doc'h kriterioù ar Stad.\nYa matresse, med n'o ket poueet james ga Diwan war ar brofesserien 'vid lak anehe da gaojèl 'veld an dud, ma vije bet vefe gouiet. N'eus kime gwel ar re zo, pe oa, ba penn Diwan\nHa lod vrasañ ar familhoù ne rant ket van ag ar breton.\nUn tamm bi'n 'mestra pé neugn laket o bugwal barzh ur skoul lec'h vé disket brezhoneg.\nBa tolpadoù get tud bugale ar c'hals e vez kaojet ur bochad muioc'h a vatematik pe a c'halleg...\nYa, sur a-walc'h dram vé ket kaojeet brezhoneg gate da zigeñtañ. 'N-om fïou rant ba'r brofesserien 'benn da ziskiñ brezhoneg d'o bugwal. Foutr penaos ar lod brassañ deuh an dud n'ouont ket sort e-bed war-boues ar brezhoneg fall vé disket ba'r skoul, ar re-he gred dehe lar n'eus ket voien d'ober mod-all, evolussïon ar langaj ha me-oar pessa koniri bet rïotet dehe dibowe zo dibowe... Fin 'houzes a-walc'h kwa.\nAh ya 'hat.\nDin-me vo kasset ar brezhoneg gwir d'ar marw buannoc'h c'hoazh, ha grass d'ar Stad d'en-im zisammañ deuh ar labour, gwraet a vo ga'r re zo sañset klask soveteiñ ar langaj... Ma trist é.\nSujet: Re: Brezhoneg pobl ba Diwan? :D Jeu Juil 19, 2012 3:50 pm\nTout est dit, gij ve laret e galleg... ar vugale a gôzev mad 've red dê kôzeal fall ba skol evid bea akseptet ga'r re all. Setu da betra 'jervij ar skoliou-ze? Diski brezoneg fall d'ar vugale ha n'ouzont ket brezoneg c'hoaz, hag ampech ar re 'gôzev mad da gôzeal mad. 'Benn ar fin ma vije ket bet skol ebedt mod-se, 'vije bet gwellac'h an traou, kar ar re 'gôzev mad 'vije bet leusket da gôzeal mad... 'vije ket grêt goap deuhoute.\nNag a draou zo da jeñch bar skoliou-se... ma n'ê ket re-zivead. Matrehe n'ê ket re-zivead ba lehiou zo (Kreiz Breiz, Leon, Treger?), mez red 'vefe cheñch tou'n traou diouztu. Daoust hag-eñw int prest da ober?\nSujet: Re: Brezhoneg pobl ba Diwan? :D Ven Juil 20, 2012 1:02 pm\nMe anava div skol da nebeutañ ba Morbihan, a vez kaojeet ur breton Gwened propr bannezhe. Sur 'walc'h zo reoù arall ba kornioù arall. Me anava lod ivez....\nArlerc'h, pe e kaoja ar bugel get brezhonegerion wir, ha peurliesañ e klask gober élte, pe ne ra ket, tampir eitoñ. Se 'me eus gwelet get ma skolidi gozh.\nSujet: Re: Brezhoneg pobl ba Diwan? :D Mar Juil 24, 2012 5:00 pm\nYa, sur, pezh zo n'eo ket aes en em gavout gant brezhonegerien pa ver ket deus ur familh lec'h vez kaozeet brezhoneg, pe deus kêr.\nRet vije d'ar skolioù sikour ar vugale hag ar grennarded da gavout tud ha da vont da welet 'nezhe...\nPezh 'reont 'wechoù, met pas kalz.\nSujet: Re: Brezhoneg pobl ba Diwan? :D\n» thèse sur le diwaneg : diwan, pédagogie et créativité


Ai‘ta! » Kêr bageal an Oriant Eric Tabarly : ar Brezhoneg skarzhet !\nKêr bageal an Oriant Eric Tabarly : ar Brezhoneg skarzhet !\nE miz Mae 2008 e oa bet lid-digoret Kêr ar bageal Eric Tabarly dirak an Ao. Jean-Yves an Drian, bet prezidant Kuzul-rannvro Breizh d’ar mare-se. Tu e oa da zizoloiñ e teir yezh (Galleg, Saozneg, Brezhoneg) ar bageerezh-dre-lien hag ar redadegoù en donvor.\nHoll banellerezh diabarzh salioù-diskouezadeg Kêr ar bageal, ar panelloù displegañ hag henchañ, ar c’hoarioù etregwezhiat e oa tu da lenn ha da implijout e brezhoneg.\nE miz Mae 2015 e addigor kêr ar bageal bet nevesaet gant ur mirdiourieh hag ur panellerezh teiryezhek nevez : Galleg, Saozneg, Alamaneg. Met…SKARZHET eo bet ar Brezhoneg!\nFrouezh ur c’hwec’hmiziad labour treiñ gant servijoù Ofis ar Brezhoneg, ar servij Treiñ-Aliañ ha TermBret zo bet lakaet er boubelenn digudenn…\nDegemeret e oa bet hor strollad gant tolpad an oriant e miz Meurzh 2015 ha kinniget hor boa un doser klok war plas ar brezhoneg e Bro An Oriant . Pep kinnig hor boa graet zo bet disprizet gant ar mod: «N’hon eus ket ar memes savboent àr ar pezh a zo ret d’ober hag ar pezh n’eo ket ret dober»\nDa vare e krog ar c’houlzad kabaliñ evit an dilennadegoù rannvro e disklêriomp ar gwir treitouraj-mañ e-keñver hor yezh gant politoukourien ar vro ! N’int ket gouest memes da zoujiñ ouzh an divizoù evit ar brezhoneg bet votet gante ! (diviz bet votet d’an 28 a viz Here 2011). E miz Genver 2012 e oa bet sinet get Kumuniezh Tolpad Kêrioù An Oriant an emglev «Ya d’ar brezhoneg» evit broudiñ implij ar brezhoneg er vuhez foran kinniget get Ofis Publik ar brezhoneg. Engouestlet e oa an tolpad tizhout al live 3 eus ar garta (4 live enni) 3 blez goude. Gwashoc’h gwashañ e ya an traoù evit ar brezhoneg er vuhez foran gant an tolpad e gwirionez…\nEvit digas da soñj e skrivomp komzoù embannet get Norbert Métairie, maer An Oriant ha prezidant Tolpad An oriant, en ur reportaj eus ar chadenn lec’hel TEBESUD d’an 28 a viz Genver 2012 (video enlinenn war lec’hien an tolpad kêrioù oc’hpenn !): «Ur garbed eo ur yezh, ur matris eo. P’hon eus ur yezh ken pinvidik hag ar Brezhoneg eo ret mirout ma varvhe. Gouiet a reomp emañ ar yezh e dañjer !». Komzoù, komzoù, komzoù…\nResevet hon eus ul lizher respont Norbert Métairie, prezidant An oriant Tolpad ha maer An Oriant a zo kontant bras da reiñ deomp, paoukaezh brezhonegerion, un tamm aluzenn gant kinnig ur c’hlevheñcher e brezhoneg .\nKaset hon eus neuze ul lizher digor d’an holl guzulierien kumuniezh An oriant Tolpad .\nUn emgav hon eus bet get dilennidi tolpad an Oriant d’an 30 a viz Here goude al lizher bet kaset . En em gavet oamp bet get Ao. Hartereau, maer Henbont, eil Besprezidant ag an Oriant Tolpad-kêrioù karget ag an aveadurioù a laz kumuniezhel evit ar sevenadur, ar mirdioù hag ar sport, hag It. Guilbart, maerez Kistinid ha Prezidantez ar Sellor, servij merañ an avedurioù evit ar sevendur hag ar mirdioù.\nUn doser klok hizivaet get hor c’hinnigoù zo bet reit, ivez evit kêr ar bageal Eric Tabarly.\n« Votadeg foran e ti-gar Kemperle disadorn !\nE kêriadenn muiañ-karet ar C’Hallaoued, n’ho po ket a vrezhoneg ! »


Gouelan gris - Wikipedia\nUr gouelan gris\nKerentiad : Laridae\nGenad : Larus\nAr Gouelan gris (liester: Gouelini gris) a zo un evn-mor, Larus argentatus an anv skiantel anezhañ. Un evn brazik eo. Kavet e vez gouelaned gris o neizhiañ e Norzhamerika, en Europa hag en Azia. An hini stankañ eus ar spesadoù gouelini eo, en hor bro. Lod a chom er vro, lod all a ya pelloc'h war-zu ar c'hreisteiz e-pad ar goañv.\n5 Spesadoù all\nAes eo ar gouelan gris da anavezout pa vez deuet d’e vent : gris-sklaer eo e gein war-bouez begoù an divaskell a zo du ha gwenn, gwenn eo ar peurrest eus ar c’horf, un arliv roz a zo d’an treid, war e bigos melen ez eus un tarchig ruz. Pa vez yaouankoc'h avat e vez rous e bluñv ha diaes eo da zigemmañ diouzh ar spesadoù gouelini nes, evel ar gouelan kein du pe ar gouelan louet.\nA-stroll e vev ar gouelini gris, en arvor hag a-hed ar stêrioù hag al lennoù. Neizhiañ a reont, a-vagadoù eta, war reier, inizi, met ivez war savadurioù er c’hêrioù.\nO neizh a savont war ar reier pe war an douar en inizi pe en tevennoù. Tri vi a vez ganto peurvuiañ ha difennet-mat e vezont gant an tad hag ar vamm, gant o figosoù tev. Liesseurt ha trouzus eo o mouezh : c'hoarzhadennoù, galvadennoù…\nBoued a bep seurt a ya ganto, evel gant ar spesadoù gouelini all : pesked bihan, kranked, kregin, vioù laboused all ha dilerc'hioù boued an dud. Stank e vezont kavet er c'hêrioù bremañ hag eno en em vagont diwar al lastez.\nEvned stank int en hor bro hag er c'hêrioù m'int deuet da vezañ ur gwir walenn e klasker lakaat o niver da zigreskiñ.\nUr gouelan gris yaouank ("gouelan rous")\nMeur a spesad hag isspesad nes a zo: Larus argentatus argenteus eo a vev e Breizh. E Skandinavia e kaver un isspesad brasoc'hik ha teñvaloc’hik: L. a. argentatus. Ur spesad kar, Larus cachinnans (gouelan gris ar c'hreisteiz), a vev en-dro d'ar Mor Kreizdouar, a c’heller kemmeskañ gant L. argentatus. E lodennoù all eus ar bed e kaver spesadoù all c’hoazh.\nLaboused ar vro, gant T. Huon\nLaboused an arvor, troet gant T. Huon ha P. an Habask, Al Lanv, 1984\nar Gouelan gris\n↑ Perig Herbert, "Anvioù laboused Europa", Hor Yezh, niv.203-204, 1995, p.21.\nAdtapet diwar « https://br.wikipedia.org/w/index.php?title=Gouelan_gris&oldid=1972201 »\nDernière modification le 6 Meu 2022, à 07:44


Urzh Sant Yann Jeruzalem - Wikipedia\n(Adkaset eus Urzh Malta)\nUrzh Herberc'hourien Sant-Yann Jeruzalem, Rodez ha Malta eo anv klok an urzh katolik a vez graet Urzh Sant Yann Jeruzalem anezhañ peurvuiañ. Anavezet eo ivez dindan an anv a Urzh an Herberc'hourien, Urzh an Ospital, pe e anv latin Ordo Hospitalis sancti Johannis Ierosolimitani.\nAr Mestr Meur gant e genvarc'heien bennañ e penn kentañ ar XIVvet kantved.\nKastell an Herberc'hourien war Enez Rodez\nKen kozh hag an XIvet kantved e vefe pa oa aet d'en em staliañ da Jeruzalem marc'hadourien kêr Amalfi en Italia. Tier-herberc'h hag ospitalioù a savas en Douar Santel evit degemer perc'herined klañv. Met evel ar Venec'h Ruz, Menec'h an Templ, e teuas an Herberc'hourien da vezañ soudarded kerkoulz ha menec'h, evit difenn ar glañvourien en ospitalioù er penn kentañ met evit en em gannañ a-enep ar Sarrazined da c'houde. Goude bezañ bet skarzhet diouzh an Douar Santel ez eas an urzh d'en em staliañ da gKiprenez a-raok aloubiñ Enez Rodez. O roud o deus lezet un tamm pep lec'h en Europa o sevel klañdioù a zegemere ar berc'hirined klañv. E Breizh e kaver meur a hini evel hini Sant Yann e Plougastell-Daoulaz\nGalloudus e teuas da vezañ an urzh er Mor Kreizdouarel o terc'hel da vrezeliñ a-enep ar Sarrazined. Pa voe skarzhet gant an Impalaeriezh Otoman e kavas bod an urzh en Enez-Valta a voe roet dezho gant an Impalaer Charlez V.\nUr galloud a-bouez e teuas da vezañ e Kreiz ar mor Kreizdouarel ha mestr e chomas an urzh war an enezenn betek ma voe skarzhet o Mestr-Meur gant Bonaparte en anv ar Republik Gall. Gwarezet e voe an urzh neuze gant ar Tsar Paol Iañ Rusia. Goude ur prantad diskar e voe renevezet an urzh dindan anv Urzh Malta. Dont a reas da vezañ un aozadur denegour oberiant tre, dilezet gantañ an armoù hag o lakaat nebeutoc'h a bouez war ar relijion.\nAdtapet diwar « https://br.wikipedia.org/w/index.php?title=Urzh_Sant_Yann_Jeruzalem&oldid=1953583 »\nDernière modification le 15 C'hwe 2022, à 08:55\nKemmoù diwezhañ degaset d'ar bajenn-mañ d'an 15 C'hwe 2022, da 08:55.


Archives des ERC - Bretagne Info\nDarn vrasañ ar gatalaniz prest da votiñ evit an dizalc’hourien\nE korf tri sontadeg bet graet en deizioù e seblant voterien Katalonia bezañ prest da reiñ darnvrasañ o mouezhioù evit listennadoù dizalc’hour. Ur c’heloù a-bouezh pa vo eus devezh broadel Katalonia d’an 11 a viz Gwengolo.\nD’ar 27 a viz Gwengolo e vo votet evit parlamant ar Generalitat, diwar 135 sez ez afe etre 67 ha 80 anezho d’an dizalc’hourien hervez ar sontadegoù diwezhañ.\nDiv listennad a embann o c’hoant da grouiñ ur stad katalan dizalc’h. An hini greñvañ a vije neuze « Junts pel Si » (A-gevred evit ar Ya), un talbenn a vod dizalc’hourien eus an tu-kleiz betek ar c’hreiz. Enni e kaver anv Arthur Mas, bet prezidant ar Generalitat betek bremañ, met ivez ar strollad Esquerra (ERC) da lavarout eo dizalc’hourien istorel an tu-kleiz hag un toullad hiniennoù ha strolladoù bihanoc’h. Ar strollad CUP (Candidatura d’Unitat Popular) zo bet gouest evit an eil gwezh da sevel ul listennad evit ar parlamant katalan, gouez d’ar sontadegoù e tremenfe eus 3 c’hannad da 9 ! Ur pezh lamm an hini eo evit ar c’hCUP a embann divezh bezañ evit ur republik katalan dizalc’h, gwregelour ha sokialour eus Perpinyà da Alacant.\nNe chomfe nemet 55 sez d’ar muiañ evit ar re a fell dezho e talc’hfe Katalonia da vezañ dindan galloud Madrid, da lâret eo : sokialourien, ha mirourien ar PP…\nNe ouzer ket avat ar pezh a ray an talbenn anvet « Catalunya Sí Que Es Pot » a chom amsklaer he frezegenn diwar-benn an dizalc’hiezh, enni e kaver komunourien ar PC kozh, ar re c’hlas hag ar strollad Podemos. Etre 12 ha 15 sez az afe gante.\nMard eo sklaer bremañ ez eus chañsoù bras ez afe ar muiañ niver gant an div listennad dizalc’hour ez eo anat ivez ez eus daou hent disheñvel evit tizhout ar pal. « Junts pel Si » a ginnig marc’hata gant Madrid pa soñj pennoù ruz ar c’hCUP ez eo ret diskleriañ dizalc’hiezh ar vro da heul disoc’h ar votadeg hep marc’hata tra ebet.\nDeus e du gouarnamant Madrid en doa roet da c’houzout e lakafe un termen da statud emrenerezh Katalounia evit mirout ouzh ar gouarnamant dizalc’hour da glask lakaat e pleustr e raktresoù.


Pajenn:Instructioneu santel ar er gurionnéeu principal ag er religion, 1790.djvu/123 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/123\ntaul caër é cavant mar eèllant laquad un dén santel-benac d’offancein Doué : goab-è guet-t’ai cleuèt conz ag er Missioneu, ag ér Retrædeu, ag en Devotion... En diaul ne ra quet goah. Dré ivi en diaul é ma dèit er marhue ér béd-men, é-mé er Speret-Santel... Hac en hani e hum blige é huélèt revin ha coll un-aral, ne chomou quet hemb bout punissét... Ur gùir garanté n’en dai jamæs ivius. Ne faut quet enta gobér èl Caïn, péhani e oai croaidur d’er goal-speret, hac e lahas é vrær. Perac en el lahas ean ? Rac é obereu ean e oai fal, ha ré é vrær e oai just, mat hac agréét guet Doué.\n» 6.° En eil tra e eèll secour er pèhour de hum dènn ag er péhet, e zou en distér ha bèrr avantage e eèll cavouét én-ou...\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/123&oldid=128652 »


Pajenn:Marrec - Doctrin ar guir Gristen.djvu/174 - Wikimammenn\nPajenn:Marrec - Doctrin ar guir Gristen.djvu/174\nnonç gant aon da scandaliza an dud sempl, hac ive gant aon d’en em accustumi da lavaret ar seurt comzou en despet d’an avis a ro deomp ar Speret Santel : n’en em accustumit quet da brononç comzou difæçon ; rac an accustumanç-se a zo fall ha ne dê quet exant a bec’het : indisciplinatæ lognelæ non assuescat os tuum, est enim in illa verba peccati.\nII. Ar parjur a zo ul lê faus, pe un dorridiguez da ul lê just ha ræsonabl : rac-se e parjurer e diou fæçon : o touet e faus, hac o terri ul lê græt justamant ha gant ræson… 1° o touet e faus : dre exempl, c’hui, bugaligou, a dou d’ho quærent hoc’h eus lavaret ho pedennou, petra-bennac ma c’houzoc’b erfad n’hoc’h eus quet o lavaret : daou bec’het a gometit ; da guenta o touet e væn, ho querent ne c’houlennent quet, ha ne dleient quet goulen diganeoc’h al lê ; d’an eil, o touet e faus, da lavaret eo, a-enep ar virionez, ar pez a zo ato ur pec’het-bras, hac a vechou ur c’haz reservet, pa douomp dirac justiç pe dirac tud pere o deus guir d’hon lacaat var hon lê, evel ar roue, ar varnourien, an escop : ar re guenta en urs civil, hac an escop en urz ecclesiastic. 2° Parjuri a rer c’hoas o terri ul lê græt gant justiç ha gant ræson : dre exempl, c’hui, priejou, hoc’h eus touet fidelite an eil d’eguile ec’hars troad an auter sacr, hac a vanq d’ar fidelite-se ; pec’hi marvelamant a rit o terri ho lê, hac ur pec’het marvel-all a gometit oc’h ober un action gontrol da lezen Doue. C’hui, oficerien bublic, hoc’h eus grêt lê d’en em acquita mâd eus ho carg, hac a lez an disurs da rên dre ho faut ; pec’hi a rit marvelamant e diou fæçon : o terri ho lê hac o chom hep lacat an urs-vâd, hervez ho galloud ; c’hui,\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/174&oldid=99967 »\nKemmoù diwezhañ degaset d'ar bajenn-mañ d'an 24 Meu 2017, da 16:21.


123 okted lamet , 8 vloaz zo\nStumm eus an 10 Her 2013 da 14:35 (kemmañ)\n* adalTroidigezh kreiz ar bloavezhioùeus '60 en doa pourchaset d'ar gelaouenn "Preder", e yezh "SADED", un droidigezh eus "Le Discours de la Méthode"'' gant [[René Descartes]], "''An Displeg war an Hentenn"'', e-kreiz ar bloavezhioù '60 evit ar gelaouenn ''Preder'', e yezh SADED.\n* "''En Donvor da Vreizh", deuet er-maez'' e [], adembannet e [], o-daou gant [[Imbourc'h (kelaouenn)|Imbourc'h]]. En oberenn-se e plaenae Pêr Even pennañ tezennoù ar gelennadurezh politikel ma rae anezhi ar "gevangevreadelouriezh", en ur ober addisplegoùdisplegadennoù da istor an [[Emsav]] e deroù ar bloavezhioù '70, da heul droukziwezhdrouziwezh an [[Front de Libération de la Bretagne|FLB]] kentañ a strafuilhas speredoù ar vrogarourion e Breizh er prantad-hont. Ul lodenn anezhi a zo gouestlet d'an [[nevezc'her]]ioùherioù en em ziskoueze evit ar wechwezh kentañ en oberenn-semañ.▼\n* E [] e voe kelc'helenn [[Paol VI (pab)|Paol VI]] "Populorum Progressio", e ti "[[Preder]]" ivez.\n* ur''Geriadur [[geriadur]]bihan aar [[sonerezh]]'' diwar e bluenn a gaver en un niverenn eus ''Imbourc'h'' er bloavezhioù '70, kresket a galz goude-se hag embannet gant [[Mouladurioù Hor Yezh]] diwezhatoc'h.▼\n* [[Gourbannoù sant Eosten]], e hanterenn gentañ ar bloavezhioù '90, a voe kaset da benn gantañ aketus-tre, un oberenn a c'hwec'h kant pajenn bennak, ma klaskas ar skrivagner enni tennañ ampled eus an destenn latin savet gant an aozer evit diorren ar brezhoneg arnevez ar muiañ ma c'helle. Embannet e teir levrenn gant [[Imbourc'h (kelaouenn)|Imbourc'h]]. ▼\n▲* "En Donvor da Vreizh", deuet er-maez e [], adembannet e [], o-daou gant [[Imbourc'h (kelaouenn)|Imbourc'h]]. En oberenn-se e plaenae Pêr Even pennañ tezennoù ar gelennadurezh politikel ma rae anezhi ar "gevangevreadelouriezh", en ur ober addisplegoù da istor an [[Emsav]] e deroù ar bloavezhioù '70, da heul droukziwezh an FLB kentañ a strafuilhas speredoù ar vrogarourion e Breizh er prantad-hont. Ul lodenn anezhi a zo gouestlet d'an [[nevezc'her]]ioù en em ziskoueze evit ar wech kentañ en oberenn-se\n* A-c'houdevezh e kasas Pêr Even, reoliek tre, pennadoù a [[feizoniezh]] kristen, peadra da gempenn un dornlevr a gelennadurezh kristen, a zo bet, an darn-vuiañ anezho, dastumet hag adembannet dindan an talbenn ''[[Ar Feiz dre ar Meiz]]'' gant [[Imbourc'h (kelaouenn)|Imbourc'h]]. .▼\n* daouDaou c'heriadur arnevez e dibenn ar bloavezhioù '90, al "''Lexique complémentaire français-breton"'' hag al "''Lexique complémentaire breton-français"'', tost da 350 pajenn e pep hini anezho, a voe embannet gant [[Imbourc'h (kelaouenn)|Imbourc'h]]. , er bloaz e [] hag er bloaz [].▼\n▲* ur [[geriadur]] a [[sonerezh]] diwar e bluenn a gaver en un niverenn eus ''Imbourc'h'' er bloavezhioù '70, kresket a galz goude-se hag embannet gant [[Mouladurioù Hor Yezh]] diwezhatoc'h.\n▲* [[Gourbannoù sant Eosten]], e hanterenn gentañ ar bloavezhioù '90, a voe kaset da benn gantañ aketus-tre, un oberenn a c'hwec'h kant pajenn bennak, ma klaskas ar skrivagner enni tennañ ampled eus an destenn latin savet gant an aozer evit diorren ar brezhoneg arnevez ar muiañ ma c'helle. Embannet e teir levrenn gant [[Imbourc'h (kelaouenn)|Imbourc'h]].\n▲* A-c'houdevezh e kasas Pêr Even, reoliek tre, pennadoù a [[feizoniezh]] kristen, peadra da gempenn un dornlevr a gelennadurezh kristen, a zo bet, an darn-vuiañ anezho, dastumet hag adembannet dindan an talbenn [[Ar Feiz dre ar Meiz]] gant [[Imbourc'h (kelaouenn)|Imbourc'h]]. .\n▲* daou c'heriadur arnevez e dibenn ar bloavezhioù '90, al "Lexique complémentaire français-breton" hag al "Lexique complémentaire breton-français", tost da 350 pajenn e pep hini anezho, a voe embannet gant [[Imbourc'h (kelaouenn)|Imbourc'h]]. er bloaz e 1996 hag er bloaz 2000.\nAdtapet diwar « https://br.wikipedia.org/wiki/Dibar:MobileDiff/1530350 »


Śīrṣāsana - Wikipedia\nŚīrṣāsana (Devanāgarī: षीर्शासन), pe stumm ar penn, a zo ur stumm yoga ma vez eilpennet ar c'horf penn-da-benn, ha ma vez harpet ouzh an divarvrec'h tra ma stok skañvik kern ar penn ouzh al leur.\nDont a ra an termen eus śīrṣa a dalv "penn, klopenn" e sañskriteg.\nGoude echuiñ an asana-se ne saver ket ar penn diouzhtu, met lezel a reer an tal war al leur a-pad ur vunutenn.\nKrediñ a ra d'an dud a bleustr ar yoga e c'hell śīrṣāsana kreskiñ red ar gwad en empenn, gwellat ar vemor hag arc'hwelioù all ar meiz, evel ar pep brasañ eus ar stummoù eilpennet. Krediñ a reer ec'h adyaouanka ar c'horf hag ar spered, hag e reol red an energiezh (prāṇa) er c'horf.\n(en) Headstand / Shirshasana - Poltred eus ar stumm yoga gant displegadennoù\n(en) Stumm ar penn e-barzh Bindu Magazine\n(en) Chom a ran war ma fenn evit ar yec'hed\nAdtapet diwar « https://br.wikipedia.org/w/index.php?title=Śīrṣāsana&oldid=1496067 »\nKemmoù diwezhañ degaset d'ar bajenn-mañ d'an 5 Ebr 2013, da 14:16.


Stumm eus an 30 Gwe 2011 da 21:10\n30 okted ouzhpennet , 8 vloaz zo\nStumm eus an 30 Gwe 2011 da 21:07 (kemmañ)\nStumm eus an 30 Gwe 2011 da 21:10 (kemmañ) (dizober)\nNe oa nemet e [] e teuas Bécassine da vezañ pennden istorioù muioc'h frammet. Treset atav gant Pinchon e oa skrivet an istorioù hiviziken gant Caumery (lesanv [[Maurice Languereau]]), unan eus kevelerien Gautier-Languereau, embanner ''La Semaine de Suzette''. D'ar mare-se e oa diskuliet anv "gwirion" an harozez, Annaig Labornez, ha displeget e oa e teue he lesanv eus he c'hêriadenn c'henidik anvet Clocher-les-Bécasses.\nEtre [] ha [] e oa embannet 27 levrenn eus avanturioù Bécassine. Pinchon a dresas 25 anezhe, hag [[Edouard Zier]] an div all. A-hervez e vije bet savet anar 27 gant "Caumery", met goude marv Languereau e [] e oa implijet al lesanv gant rereoù all.\nGoude marv Pinchon, e [], e kendalc'has an heuliad gant arzourien all, gant [[Jean Trubert]] peurgetket a grogas d'ober war-dro hehec'h avanturioù e [].\nGant he c'hrouidigezh tri bloaz a-raok ''[[Les Pieds Nickelés]]'', ''Bécassine'' a vez sellet outi evel ganedigezh ar [[bannoù-treset]] a-vremañ, bannoù-treset Belgia ha Bro-Chall. Merkañ a ra ar mare ma trmenertremener eus an istorioù skeudennaouet d'ar bannoù-treset gwirion<ref name=Obs/>. Awenañ a reas e stumm tresadennoù, gant linennoù bev, modern, ha rontet, ar stumm "[[linenn sklaer]]" implijet gant [[Hergé]] 25 vloaz diwezhatoc'h en ''[[Avanturioù Tintin]]''.\nAdtapet diwar « https://br.wikipedia.org/wiki/Dibar:MobileDiff/1063525 »


Istor Breiz, 1893/Rann 19 - Wikimammenn\nIstor Breiz, 1893/Rann 19\nJ.-A. Lefournier, 1893 (p. 345-361)\n◄ An Hugunodet ; difen ar Relijion e Breiz ; ar pez a erruaz e ker Konkerne (c’huezekvet kanvet). Kouerien Kerne o kombati evit ar Relijion (c’huezekvet kanvet). Fontanellan (c’huezekvet kanvet). ►\nEvelse e gomzer er zal,\nPa zeue ar benherez er bal,\nRag Markiz Mezl oa erruet,\nGant he Vam hag he heul braz meurbet…\nVa Mam itroun, ha me ho ped,\nD‘ar Markiz Mezl n‘em roit ket.\nKemperle oa miret evit an dug Merkœur, gant ar markiz Mezl, pried penherez Keroulaz. Dont a reaz eno mil den euz a Frans, var gezek, da hanter-noz. Skei a rezont var an nor euz tu Guenet, An nor oa sarret. Staga a rezont outi eur pakat poultr, hag e lakeont an tan en nor. Kavout a rezont an oll kousket, hag æz oe dezo kemerout an arc’hant, kaset eno evit beza miret guelloc’h. Fanch-ar-C’hastel n’em dennaz d’he vaner Kastel-Gall. An aotrou Moreau, chaloni a Gemper, bet skrivagnour ar brezeliou-ze a lavar en doa ar markiz Mezl kousket en noz-ze evel eur Gall. Kousket e oant var ar plun, he soudardet hag hen, emehe, fiet ho buhez ganto da voardou paour n’ho doa netra da goll, n’en em jallent ket euz buhez ar re all. Kalz a verc’het iaouank a dec’haz euz ar ger hag a zeuaz da c’houlou-deiz da Valanek ha d’ar Faouet, stravillet ha spountet, rag ne ouient ket pelec’h oa ho zud.\nEr bloavez-ze ive, 1590, an aotrounet Goulen, Karne, Rosampoul, Faouet, Kerouz euzs Kerhir, Koatredez, Kerven, Ruskek, Kerlouan euz Kerhom, hag ar markiz Mezl, a zeuaz gant eun niver braz a dud divar ar meaz evit kemerout kastel Kerouzere, e Leon.\nAotrou ar c’hastel-ze hag an aotrou Kerandraon a ree kals gaou d’ar barreziou tro var dro ; re Leon oa skuiz da c’houzanv kement-ze.\nKerouzere oa dalc’het evit ar roue gant an aotrounet Boeskon, Koatnisan, Kerandraon ha Goesbriant. Daou pe tri devez oa ma oant dirag ar c’hastel pa oe kasset an aotrou Kerhir da glask kanoliou e Kastel-ar-Brignou.\nRe Vrest a zalc’he tu ar roue evel an aotrou Kerouzere, hag a lazaz an aotrou Kerhir en hent. Koulskoude dont a reaz kanoliou, hag ar c’hastel na joumaz ket pell en he za. Ar re oa ebarz a c’houlenne ho buhez ; ar bobl a c’houlenne ho maro. Rosampoul hag ar Faouet a glaske divoal ar brizounerien, ar bobl, direizet, a skoaz ganto ho daou, gant eur forc’h ha gant eur bolc’h. An aotrou Kerandraon oa lazet. Peb kristen a dlee gouzout a vir gourc’hemennou Doue laza den ebet nemet er guir vrezel.\nAn dud-ze oa c’hoaz e Kerouzere, pa zeuaz dezo ar c’helou oa n’em zastumet e Treger mil den var varc’h ha mil var droad evit mirout Kerouzere enep ar gatholiked. Kergoumarc’h ha Liskoet a henche an daou vil den-ze. Ar reman a zeuaz da Geraez, e pelec’h kalz a dud oa dastumet gant ho zraou ar re gaera evit eured Guillemette Ollimand hag Anton Silly euz a Gemper. Dont a rezont diou heur araok an deiz ; kaout a rezont ar vourc’hisien kousket hag e kemerjont an holl dud hag an arc’hant.\nD’ar sadorn vintin ar c’helou-ze oa klevet var ar meaz, Ar barreziou Kleden, Plounevez, Plouie, Huelgoat ha parreziou-all a glaskaz evit kabiten an aotrou Pratmaria euz maner ar Granek, e parrez Kollorek. Heman, deuet var an oad, a roaz dezo evit kabiten Lanridon, den a vrezel. Re Dreger a n’em gavaz en eul land var an hent. Na ziskuejont da genta nemet eun neubeut a zoudardet. An dud divar ar meaz, o velout ken neubeut a dud, a ioue forz var Lanridon evit mont d’ar gombat. Heman a anaveze guelloc’h giz ar brezel, ha lavarat a reaz dezo e oa guelloc’h gortoz a dreon eur c’hleun elec’h ma oant, rag na velent ket c’hoaz ma na oa ket eun niver braz a dud varlec’h an neubeut-ze. Gant neubeut a furnez an dud divar ar meaz a redaz var ho lec’h ha kerkent ma oant deuet er meaz euz ar park, re Dreger, kuzet el land, en em strinkaz varnezo, hag o lazaz gant ho c’habiten, heman a oe sebeliet e Kollorek an deiz varlec’h.\nAr c’henta tra er brezel eo senti euz ar c’habiten.\nParrezion Kastel-Nevez, Lennon, Lokeffret, Braspartz ha Spezet, o veza klevet malheur ar re-all, na goljont ket kaloun.\nBretonet ar parreziou-man zo atao prest da gombati. Kontet em euz deoc’h diaraok, petra o deuz gret e Kemper, pa oa eskop an aotrou Rosmadek, er pevarzekved kanvet ; cetu brezel adarre ganto er bloavez 1590 ; ha kant vloaz divezatoc’h, pa oa roue Luis pevarzek, n’ho doa ket aon da gombati a enep he letanant, an aotrou de Chaulnes, ken didruez evito. N’euz ket goall pell c’hoaz, er trivec’hved kanvet, paotret Spezet a stourmaz adarre a enep ar re a lamme diganto an douar font. Euz ar Vretonet-ze e hellor lavaret : Quam terribiles sunt Britones cum dicent : Torr he ben ! Pegen terrubl ar Vretonet pa lavaront : Torr he ben !\nMa ne deo ket ken lijer teod Bretonet Breiz-Izel evel teod ar Francisien, koulz int da c’hoari gant an dorn ; n’ho deuz morse dinac’het stourm gant pobl ebet.\nOber a reent goab euz ar re-all, o lavarout re Dreger o dije guelet d’ar zul guelloc’h paotret eget d’ar sadorn. Kerperennez, aotrou ar Bizit ha Linlouet oa gant re Pleyben, ar re-ma a grede oant gouest ho unan da ziskar an enemiet. Dont a rezont tre ebars Keraez. Re Dreger a laoske tennou fuzil dre brenestou an tyes. Ar glao en doa glebiet poultr an dud divar armeaz. Liskoet a reaz tro ar ger evit skei varnezo a dreon, hag o fila a reaz e kichen Tromeur. Linlouet a droc’haz he zorn dezan. Liskoet, direizet gant ar gouli-ze, a reaz lakaat an tan er vrassa ru euz a Geraez, hag he c’huiteaz gant he dud.\nNe oa ket kaer neuze e Breiz-Izel d’ar re a zalc’he tu Herri pevare. An aotrou Kerlec’h, euz a Leon, demezet e Roazon da Janned Koetken, oajet a drizeg vloaz, a zeuaz ganti e Breiz-Izel gant tri ugent den var varc’h. Deuet a oant da vaner Roskanou, e parrez Gouezek, pemp leo euz a Gemper. Eno oa deuet ive Luis Hirgars, euz a barrez Krozon. Ar c’helou o veza deuet var ar meaz e oa tud euz tu ar roue e Roskanou, ar c’hleier a gommanças da zon en oll barreziou. Pleyben, Lennon, Edern ha Gouezek a gassaz ho faotret enep ar maner, hag a lakaz an tan ennan. Ar re a glaske en em zavetei a goueze etre daouarn tud hag ho laze gant taoliou forc’h. An introun iaouank oe paket, an aotrou Rosampoul a ree he bossubl evit hen diouall, tost oe da veza lazet, hag ar paourkez introun oe skoet gant eun taol forc’h en he gouzouk.\nMerc’h an introun Roskanou, plac’hik a nao bloaz, a gouezaz en eur poull doun, tennet oe ac’hano e beo. Ia, bugale, an dud direizet zo goassoc’h eget al loenet gouez.\nAr c’hombajou-ze a c’hoarveze ken aliez en amzer-ze etre ar gatholiket hag ar brotestantet, a ree d’ar voazet dont ter ha kriz, ha buhan avoalc’h e vije bet c’houezet tan ar brezel evit pell amzer.\nAn aotrou Koet-Kourson, euz a du ar roue, a gemeraz porz ar Blavet, er ger a Henbont.\nFilip Merkœur a zeuaz dy gant eun arme.\nAr re oa ebarz ar ger a n’em zifenne mad ; ar merc’het zoken a daole dour zomm ha mein var gein an enebourien. Merkœur a zeuaz er porz euz tu ar mor. Dont a reaz da gemerout ker hag he zoudardet a laze an oll hag a voaste peb tra.\nDaou ugent plac’h iaouank oa en em zastumet da virout ho buhez hag ho enor enep ar zoudardet. Pignat a rezont en eur vag. O velout ar zoudardet o tostaat outho, ar merc’het kristen-ze, o kemerout pep hini dorn he c’honsortez, a n’em strinkaz oll er mor ; ho eneou pur ha chast a oa digemeret etouez an ælet.\nChoaz etre ar gatholiket hag ar brotestantet oe æz avoalc’h evit ar Vreiziz. Ne oe protestant ebet etrezo, nemet ar re o doa dizonjet ho bro hag ar giziou euz ar Vreiz, pe ar re a zalc’he muioc’h d’an arc’hant ha d’an traou terrien, eget d’ar relijion. Ne oa etre ar brotestanted nag eur kouer nag eur guir Breizad, pe Breton. Mæz be oa euz tu ar roue katholiked mad, evel Sourdeak, gouarner Brest, devot braz d’ar Verc’hez Vari ar Folgoat, ha mignon da eur relijiuz, an Tad Cyrill, en deuz skrivet en enor da Verc’hez ar Folgoat.\nAdtapet diwar « https://br.wikisource.org/w/index.php?title=Istor_Breiz,_1893/Rann_19&oldid=168632 »


An Huñvre Dihun - Pennad 4\nBet on dre ar straedoù, dre ar gwenodennoù am boa hentet gant Mawaime... Pell 'zo, e-pad an hañv. Pegen du an devezh hiziv, koumoul gris-teñval o kuzhat un nebeud bannoù-heol o tamsklêrijennañ an aod. E penn all an draezhenn, daou zen kozh o klask morañ ur vag, gant un amzer digompez evel houmañ! Ne glevan ket o sakreoù avat, gant an avel yen o sourral a-varradoù hag o kas ganti un eostad traezh betek kêr. Pa soñjan e vezemp amañ hon-div e-pad an ehan-skol pa oamp studierezed. Hag an avel glouar o pladañ he blev du-mouar war he dremm, na pegen brav 'oa gwelet anezhi evel-se! Perak eo aet Doue da laerezh he buhez diganti, re yaouank e oa!... N'on ket evit krediñ n'he gwelin ket ken, eo echu ar mareoù plijadur ganti, echu! N'he gwelin ken... Perak? Den ne c'hello respont, ar vuhez a zeu hag a ya, hep gouzout dezhi ha poan a raio d'unan bennak all. Evidon-me, ne vo ket heñvel an traoù ken, met evit ar bed a-bezh, evit ar re n'anavezent ket anezhi, ne cheñcho netra, derc'hel a raio ar vuhez gant he roud, ar memes hini atav. Perak eo warnon-me eo kouezhet ar walleur-se? Ha perak bremañ? Evel just ne vo den evit respont din, adarre...\nKenderc'hel a ran gant ma hent, met aet on pelloc'h eget an aod. Ne ra forzh ebet din, n'eo ket sklaer ma spered evit c'hoazh. Distro on e kreiz-kêr, hep gouzout re vat da belec'h emaon o vont, broudet da vale ha da vale gant n'ouzon ket petra, oc'h en em leuskel da vont,\n« A la buena de Dios » 'vel ma lâre Mawaime a-wechoù a-raok an arnodennoù. Ha gwir eo hon eus bet frapadoù plijus pa oamp studierezed. Ne oamp ket e-touez ar re wellañ, met deuet 'oamp a-benn da gaout hon holl ziplomoù hep eilañ gwech ebet.\nEn em gavet on dirak dor un ranndi, hini ... Mawaime!!! N'eo ket gwir, deuet on gant an hent a gemeremp hon div a-raok, hag hep rat din zoken, on erruet dirak he zi. Pouezañ a ran war ar c'hloc'hig, evel pa vefen o c'hortoz ur respont, met ne zeu den da zigeriñ din. N'eo ket un hunvre, marv eo 'vit gwir. Marv! Marv eo-hi, Mawaime. A-raok distreiñ d'ar gêr e chomin da sellet ur wech c'hoazh ouzh an nor, ne zeuin ket amañ ken, echu...\nDegouezhet dirak ma zi, a-benn ar fin, ha noz anezhi dija. En em gavet e-tal an nor em eus gwelet un tamm paper stag outi, un doare kartenn:\n« Komiser Jañ-Loui Sanchez », ha dindan:\n« Un nebeud goulennoù a fell din ober ouzhoc'h diwar-benn Mawaime Malinche. Deuit 'ta da 'm c'haout warc'hoazh vintin, 'tro dek eur. »\nSetu, gouzout a ran bremañ ar pezh a rin warc'hoazh. E soñj mont da di ar perukenner edon koulskoude! Ma! Un deiz all ez in. E pelec'h emañ alc'hwez ma ranndi ganin? Klask a ran en ma holl c'hodelloù, met neblec'h ne welan al liv anezhañ, nag em sac'h, nag em chupenn. Setu, em botoù 'oant. Aze e oant bet lakaet ganin pa oan war an aod, kuit din d'o c'holl. Ur gwir sirk eo amañ! Un tamm urzh a rankin lakaat a-raok mont da gousket. Kroget 'm eus 'barzh, gant ar saloñs da gentañ. Un daolenn gant Mawaime, warni livioù splann ha stummoù dibar arz he fobl, hag aze un delwenn degaset ganti eus he bro, bet profet din warlene evit ma deiz-ha-bloaz. Ne c'hellan ket mirout da soñjal enni, amañ 'mañ he spered atav, stag ouzh al lec'h-mañ hag ouzh an holl draoù-mañ. Biken ne c'hellin ankounac'haat ur vignonez evel-se. Setu renket ar saloñs hag ar gegin, evit ar sal-dour, ma c'hambr hag ar privezioù e vo gwelet warc'hoazh, pa vin bet goulennataet gant an archerien, ma ne zistroan ket re ziwezhat. Peseurt goulennoù a vo graet ouzhin? Mawaime c'hoazh hag adarre, ha dienkrez e vin un deiz bennak? C'hoant 'm bije ankounac'haat ha kaout ur vuhez reizh, ordinal, ha n'eo ket unan evel ma hini, diaesoc'h eget unan spontus. Ha stourm a vez ranket ober e-pad e vuhez? N'eo ket gant ar c'hempenn emañ ma spered, ha goude bezañ bet graet ar skaotaj ez in da gousket, hep debriñ tamm, n'em eus ket naon 'forzh penaos. Abaoe daou zevezh ne ran nemet drailhañ traoùigoù,\n« Nuts » ha\n« Mars », ha me oar-me peseurt gasterezh all c'hoazh. Gwelloc'h din mont da zebriñ un tamm boued fonnus bennak, mod-all ez in da semplañ pa vin en archerdi warc'hoazh vintin. Kemer a ran ar podad riz-laezh, ha lonkañ anezhañ en e bezh. Du on gant an naon, 'benn ar fin, setu ma krogan er saladenn chomet er yenerez, ...war-lerc'h Mawaime ha Kilian pa oant bet amañ o tebriñ... un nebeud eurvezhioù a-raok dezhi bezañ lazhet. Mont a ra ar pladad diouzh ma daouarn, ha terriñ war karrezennoù ar gegin. Setu ma'z an betek ma gwele, an dour em daoulagad. Tamm-ha-tamm e tennan ma dilhad, e lakaan ma fijama hag ez an da c'hourvez. Skeudennoù eus an devezh a zeu din, anken ennon. Ha den gouest da sikour ac'hanon ken, den, pa'z eo aet ma mignonez wellañ diouzhin. Ma-unan gant ma zristidigezh. Echu an amzer vat, ne fell ket din bevañ ken, nemet mont gant Mawaime. N'ouzon ket pelec'h emañ, er baradoz, pe gant doueoù he fobl. Un deiz bennak en em gavimp hon-div en-dro koulskoude. Pevare, piv her goar? Nemet Doue, hag a zo da sikour an dud. N'on ket bet gwall sikouret gantañ avat. Lazhet 'm eus ar gouloù. Ne zeu tra da derriñ teñvalijenn ar gambr, nemet , ur wech dre vare, skedoù hir etre ar stalafioù pa dremen kirri-tan er straed.\nNav eur vintin. Mont a ra ma dihuner-radio war elum. Sonerezh hengounel a zeu dioutañ.\n« Radio-Douarnenez, ar radio dienkrez. Nav eur eo, ar c'heleier gant Josefin Belbeoc'h. Kendalc'het o deus an archerien gant o enklask e ranndi an Indianez yaouank Mawaime Malinche. N'ouzomp ket petra o deus kavet, dre ma n'en deus ket bet c'hoant ar c'homiser Jañ-Loui Sanchez, eus archerdi Douarnenez, respont d'ar goulennoù a denn d'ar muntr euzhus-se. Marteze e vo elfennoù nevez e-kerzh ar mintin-mañ. Kresk 'vo war briz ar sigaretennoù, un dek dre gant, a-benn an ... » Lazhañ a ran an dihuner.\nGwalc'het, gwisket, debret ma dijuni ganin, e prennan dor ma ranndi. Prim e tiskennan gant ar skalieroù. Ne fell ket din en em gavout gant Janin adarre, ar flaperez daonet-se. D'ar red ez an dre ar straedoù didud, daoust d'an avel a-benn.\nUr savadur betoñs gris kozh eo ti an archerien e Douarnenez. A-us d'an nor eo deuet dislivet al lizhiri\n« POLIS »; aet an\n« O » kuit ouzhpenn. Digeriñ a ran an nor, treuzwelus, evel e stalioù 'zo, ha mont e-barzh. Ha me ha mont dre un trepas hir, c'hwez ar butun yen ennañ, burevioù a bep tu. A-zehou, dirak e daol, un den o vizskrivañ, daougrommet a-us d' e vekanik. Dirazon, tud yaouank bet o laerezh en ur stal, sur a-walc'h, goulennataet gant an archerien. Tostaat a ran ouzh un den, harp ouzh taol strizh hag uhel an degemer.\n« Demat, Liza Keruhel eo ma anv. Un emgav 'm boa da gaout gant ar c'homiser Jañ-Loui Sanchez. Amañ emañ? »\n« Gortozit, pellgomz a rin d'e vurev. » Kemer a ra an archer ar pellgomzer ha pouezañ war un douchenn.\n« Komiser Sanchez? En em gavet eo Liza Keruhel da gomz ganeoc'h. »\nMont a ran da heul an archer war-zu burev ar c'homiser.\n« Demat deoc'h », eme ar c'homiser din,\n« penaos 'mañ kont ? »\n« Trubuilhet on, Aotrou Sanchez. »\n« Ya, Liza, kompren a ran. Koñje 'm bo d'ober Liza ac'hanoc'h? » a c'houlenn Jañ-Loui ouzhin.\n« Ya... Aotrou komiser. »\n« Grit Jañ-Loui ac'hanon neuze. Setu, ur vignonez vat deoc'h e oa Mawaime Malinche? »\n« Ya, ma mignonez wellañ e oa. An hini nemeti, 'benn ar fin. »\nSantout a ran daeroù o tiskenn war ma dremm, blaz klouar an holen ganto. Buan e sec'han anezho hag e adkrogan da gomz:\n« Ma digarezit..., met strafuilhet on, ne oa nemeti. Kompren a rit, den nemeti. »\n« Ya, kompren a ran. Heum, peseurt darempredoù a oa etre Mawaime hag he c'hamalad, Kilian ar C'horr? »\n« Asambles 'oant o chom, met cheu a veze etrezo, gwech ha gwech all. »\n« Ha feuls 'veze Kilian ganti ? »\n« Nemet pa veze tabut etrezo. Neuze e felle dezhi mont kuit digantañ. »\n« Ha c'hoant he doa bet skampañ kuit nevez 'zo? »\n« Ya, Aotrou komiser. Gwir eo ez eus bet tabut ha gweñv etrezo un nebeud devezhioù 'zo. Pellgomzet he doa Mawaime din da lavaret e oa da vont kuit da vat. War-lerc'h avat, n'ouzon ket re ... »\n« Mat-tre, trugarez deoc'h da vezañ deuet, Liza », a lavar an enklasker.\n« Kenavo... Aotr... Jañ-Loui. »\nEn ur vont kuit e klevan anezhañ o vouslavaret d'an eilgomiser en e gichen:\n« Ma, gra ar pezh 'oa lavaret, Yann. »\nEn em gavet dirak an archerdi, e skoan mibin etrezek ar gêr. Setu me dirak ma zi, skuizh-divi an tamm ac'hanon. Ur wech erru em c'hambr, e-harz ma gwele, e taolan ur sell ouzh ma dihuner. Kreisteiz ugent. Dilugañ a ran ar pellgomzer, 'mod-se ne vin dihunet gant den. Diwiskañ ma dilhad a ran, goustad, ha gourvez war ma gwele. Serr eo ma daoulagad dija.\n- Da heul : Pennad 5 -


Un hentenn nevez evit deskiñ fonnapl ar brezhoneg en Alre - Ti Douar Alre\n1 Mezheven 2016\nUn hentenn nevez evit deskiñ fonnapl ar brezhoneg en Alre\nDa heul un enklask kaset da benn get skolidi he c’hentelioù-noz e kinnig skipailh Kerlenn Sten Kidna ur mod nevez da zeskiñ : an hentenn d’an daoulamm (2 gentel bep sizhun) evit an deraouidi, àr daou vlez. Digoret e vo en distro skol 2016 e sal ar gevredigezh en Alre hag an arc'hantaouiñ CPF pe gant an implijet a zo posupl.\nGet ar c’hentelioù-noz kustum e tesk an dud àr o gwarigoù, 1 euriad 30 bep sizhun. Goude un nebeudig mizioù, pe blezioù, e koll kalon lod ag an deskerion, dre ma ne zeskont ket fonnapl a-walc’h. An dra-se zo kaoz e c’hell un hentenn d’an daoulamm (2 gentel 1 euriad 30) kouchiñ gwell, evit an holl re a faot dezhe monet get muioc’h a zifrae. Ar soubidigezh a zo unan ag an traoù pouezusañ evit donet da benn a zeskiñ ur yezh, neuze e kinnig ar stummadur d'an daoulamm meur a staj dre soubidigezh (un devezh evit al lodenn vrasañ pe ur sizhuniad e-pad an hañv). He fal a zo lakaat ar gomañserion da gomz fonnapl e brezhoneg evit tapout al live B1 portfolio europa ar yezhoù.\nE-mesk ar c’hoshañ skolioù-noz e Breizh emañ Kerlenn Sten Kidna. Efedus eo ar bedagogiezh pleustret get ar gevredigezh rak diazezet eo àr ar blijadur da zeskiñ, ha leuskel a ra ur lec’h bras d’ar gomz. Kemer a ra harp àr benveger a bep sort : c’hoarioù, divizoù e meur a zegouezh, atalieroù, lec’h-labour niverel… Hag evit mont pelloc'h get ar brezhoneg e sav Kerlenn Sten Kidna obererezhioù hag abadennoù a-hed ar blez ivez (baleadennoù, kaozeadennoù, gweladennoù...). Embann a ra traoù da lenn ha da selaou ivez (kelaouenn zivyezhek An Dasson, DVD àr ar c’hompren dre glevet...).\nEvit gouiet pelloc'h\nLec'hienn internet : www.ksk.bzh / Pellgomz : 02 97 29 16 58 / Postel : ksk@ksk.bzh


Ha klevet ez eus bet anv eus doareoù d’ober ar Jiletennoù Melen en tu-all da vor Breizh ?\nUn dek bennak e emsaverien a Yes Kernow, ur strollad dizalc’hour evel Yes Scotland pe yes Cymru, a oa tolpet war ur c’hroas-hent tro d’al lun 09 a viz eost o fichal bannieloù o c’hroaz wenn ha diskouez gitonioù skrivet warno luganoù dizalc’hour.\nE kroaz-hent tro Mount Charles e St Austell e oa an tolpadeg. An dro-mañ, meur a vleiner o deus huchet « Kernow bys vyken » (Kernow da Viken) hervez Yes Kernow ha diskouezet o banniel Kernow d’o zro. N’eo ket ar wech gentañ e ra Yes Kernow seurt taol. Bez ez eus bet reoù all a seurt-se e Chiverton Cross ha Bodmin dija\nTags : brezhoneg, Cornouailles, Kernow, yes kernow


Buhez ar Zent. pages 637, 638, 639. Encyclopédie Marikavel.\npages 637, 638, 639\nDaouzekvet devez a viz Gwengolo\nGien, lezhanvet paour Anderlek, a oa ganet en eur gêriaden tost da Vruxel. E gerent, tud a renk izel herve ar bed, a roas d'ezan eur gelennadurez kristen, hag a lavare d'ezan alïes ar pez a lavare Tobias d'e vab : « Pinvidik awalc'h e vefomp ma toujomp an Otrou. »\nGien ne oa c'hoaz nemet eur bugel, hag e holl vertuziou o tiwan en e ene.\nNe oa ket evit miret ouz e zaerou da redek pa zonje pegen stag eo an dud ouz madou an douar; doujanz en devoa evit an dud vras; ciom a rê en e renk, ha karet a re anezan, daoust pegen izel oa, abalamour m'eo êsoc'h dar beorien ober o zilvidigez eget d'an dud pinvidik.\nE garante evit e nesan a oa par d'ar garante en devoa evit ar binijeo; rannan rê gant ar re ezommek an nebeut en deveze, ha chom a rê da yun alïes e-unan evit kaout muioc'h da rei d'eze. Bemde e ouie kemer eur pennad bennak war e amzer evit mont da welet an dud klanv, hag ober a rê d'eze ar muian vad a c'halle.\nEun devez ma oa daoulinet en iliz Itron-Varia Laeken, eun hanter-leo bennak diouz Bruxel, person ar barouz-ze a oe souezet o welet pegen c'houek e pede; goude bezan komzet outan eur pennad, e oe souezetoc'h c'hoaz o welet pegen barrek oa d'en em denn war hent ar baradoz, hag hen c'hoaz yaouank-flamm; derc'hel a reas anezan gantan da gloc'her.\nGien a oa aketus da zon ar c'hleier, da skubat an iliz, da gempenn an ôteriou; ne roë ket a amzer d'al loustoni da zevel na d'ar c'hevnid da steui o gwiad; ar pennadou amzer a chôme gantan goude bezan renket pep tra evit ar braoan, a dremene en harz treid an ôter; a-wechou e chome nozveziou pen-da-ben da bedi ; kastizan rê e gorf gant pinijennou kalet, evit ma kemerje Doue true outan d'ar varn divezan.\nKen izel ha ken hegarat oa a galon ma oa karet gant an holl; ne oa ket bras e c'honidegez, ha koulskoude e kave an tu daziouered meur a dragant ar paour. Eun devez eur marc'hadour eus Bruxel, o welet pegen troet oa d'ober aluzen, a gintiigas d'ezan mont war hanter gantan d'ober komrners, war digare ma c'honezje muioc'h evelse, hag e c'hallje ive, en doare-ze, ober muioc'h a vad d'ar paour.\nGien, hep goulenn netra digant den, a yeas da heul ar zorc'hen a oa laket en e benn, mes ne zaleas ket daanaout e oa kouezet ea eur pech stignet dirazan gant an drouk-spered. Eul lestrad marc'hadourez hag en devoa e lod enne a oe kollet, pa oa war 'n em gaout er porz.\nDiwar neuze, e welas oa faziet o chench micher, eus e benn e-unan, ha kement a geun en devoe ma lakas en e benn mont da bardonan da Rom ha da Jeruzalem. Pa oa o tizrei da Rom, e kavas eno Wondulf, chaloni Anderlek, a oa o vont da Jeruzalem gant eun nebeut pardonerien. N'o devoa ket c'hoaz grêt ar veaj, hini ebet aneze. Gien, hag a ouie an hentchou, a yeas d'o diskouez d'eze, mes ar\nglac'har en devoe d'o gwelet o vervel holl er Palestin, gant eur c'hlenved stagus. Goude bezan sebeliet o c'horfou gwellan m'halle, e tizroas d'e vro : seiz vla oa bet oc'h ober e dro. Prest goude e varvas en Anderlek, d'an 12 a viz gwengolo 1012.\nHirie en em gav, ouspen, gouel sant Levias, abad en Arvorik. Bezan 'n eus eur chapel en Tredarzek, elec'h m'eo pedet evit ar vugale dinerz ha klanvidik.\nGrêt aluzen gant ho tanve, ha na dennet ket ho taoulagad diwar ar paour, evit ma na deuio ket an Otrou Doue da dennan e re diwarnoc'h; mar hoc'h eus kalz, roët kalz; mar hoc'heus nebeut, roët nebeut; mes roët a galon vat an nebeut a rofet.\nKOMZOU TOBIAS D'E VAB.


Daniel Edward Howard (4 a viz Eost 1861 e Buchanan - 9 a viz Gouere 1935 e Monrovia) a oa ur politikour eus Liberia, bet prezidant ar vro (1912-1920).\nPa darzhas ar brezel-bed kentañ e klaskas Howard derc'hel gant ur politikerezh neptu, daoust ma oa techet da vont a-du gant ar gevredidi dre ma oa gronnet Liberia gant trevadennoù Bro-Saoz ha Bro-C'hall. Aotre a roas d'ar C'hallaoued da staliañ ur greizenn radio e Monrovia. Taget e voe neuze ar gêrbenn gant ul lestr-spluj alaman e 1917 ha rak-se e rankas Howard mont da-vat gant ar gevredidi ha disklêriañ brezel da Alamagn d'an 12 a viz Genver 1918.\nMont a reas ekonomiezh ar vro da fall e-pad ar brezel abalamour ma oa liammet-kreñv ouzh an ezporzhiañ : n'hallent ken al Liberianed ober kenwerzh na gant Alamagn, o c'heveler pennañ a-raok ar brezel, na gant ar gevredidi en abeg d'ur blokus alaman a-hed o aodoù.\nE 1915 ec'h emsavas ar bobl Kru, disklêriet ganti he lealded da Vreizh-Veur hag he c'hoant da vezañ staget ouzh Sierra Leone. Gwasket e voe an emsavadeg gant sikour Amerikaned.\nE 1919 e teuas Liberia da vezañ ezel eus Kevredigezh ar Broadoù.\nAdtapet diwar « https://br.wikipedia.org/w/index.php?title=Daniel_Edward_Howard&oldid=1782607 »